56 kawasan di Johor alami gangguan bekalan elektrik

JOHOR BAHRU, 5 Mac- Terdapat penambahan penutupan bekalan elektrik di Johor akibat hujan lebat dan banjir, setakat pukul 10.00 pagi tadi. Perkara tersebut dimaklumkan TNB Careline menerusi notis di Facebook. Penutupan bekalan oleh Tenaga Nasional Berhad (TNB) itu demi keselamatan pengguna.  56 kawasan terlibat membabitkan 32 di Batu Pahat; masing-masing enam di Segamat dan Mersing; lima di Kota Tinggi, tiga di Muar; serta masing-masing dua di Pontian dan Kluang.  "Usaha-usaha sedang giat dijalankan bagi memastikan bekalan elektrik di kawasan-kawasan terlibat dapat disalurkan secara berperingkat bergantung kepada akses dan keadaan setempat," menurut kenyataan itu.

(Penutupan bekalan oleh Tenaga Nasional Berhad (TNB) itu demi keselamatan pengguna/FB TNB Careline)

Pengguna turut diingatkan tidak menghidupkan peralatan elektrik sekiranya dalam keadaan basah atau dilitupi air/kekotoran banjir.  "Jika banjir sudah surut tetapi masih belum menerima bekalan elektrik, besar kemungkinan pencawang elektrik yang menyalurkan bekalan elektrik ke premis masih belum benar-benar selamat untuk diaktifkan."Sentiasa waspada dengan hujan lebat dan keadaan berisiko banjir."Jauhi pepasangan elektrik yang terendam air banjir kerana dikhuatiri berlakunya kebocoran arus," tambah kenyataan itu.


KPWKM belanja RM615,000 beli stok makanan penduduk terjejas banjir

TASEK GELUGOR, 5 Mac- Sebanyak RM615,000 telah dibelanjakan Kementerian Pembangunan Wanita, Keluarga dan Masyarakat (KPWKM) untuk membeli bekalan bahan makanan bagi mangsa banjir di negeri-negeri yang terjejas.  Menterinya, Datuk Seri Nancy Shukri berkata ketika ini, proses menghantar bahan-bahan tersebut sedang dijalankan.  "Kita sudah belanja RM615,000 untuk stok makanan dan itu masih tidak mencukupi sebab kalau setakat hari ini, di Johor sahaja ada lebih 42,000 yang terjejas. "Yayasan Kebajikan Negara juga membantu melalui badan korporat yang memberi sumbangan kepada kita dan akan menambah lagi RM50,000,"katanya.  Menurut beliau, pihaknya turut menambah jumlah tenaga petugas dari negeri-negeri lain ke negeri terlibat banjir terutamanya Johor.  Persiapan berhubung ramalan banjir di negeri Sabah dan Sarawak juga sedang dilakukan.  Beliau berkata demikian selepas Lawatan Turun Padang ke Laman Wanita (LaWa) Tasek Gelugor, pagi tadi.

(Datuk Seri Nancy Shukri ditemui pemberita selepas Lawatan Turun Padang ke Laman Wanita (LaWa) Tasek Gelugor)


Samun pemandu teksi, dua suspek berjaya diberkas menyorok dalam semak

(Suspek samun pemandu teksi yang berjaya ditahan polis / FOTO POLIS IPD KOTA TINGGI)

KOTA TINGGI, 5 Mac- Tidak sampai empat jam selepas menyamun seorang pemandu teksi di tepi jalan berhampiran Tokong Thai San Kong, Pengerang, Kota Tinggi, 4.30 petang semalam, dua suspek berjaya ditahan polis di kawasan semak berhampiran.  Ketua Polis Daerah Kota Tinggi, Supritendan Hussin Zamora menerusi kenyataannya berkata, kedua-dua suspek berumur 30-an itu menaiki teksi berkenaan dari Gelang Patah menuju ke Pengerang, namun semasa tiba di lokasi kejadian suspek mengacukan pisau di belakang pinggang mangsa.  Seterusnya mengarahkan mangsa menyerahkan barangan berharga sebelum melarikan diri ke kawasan semak berhampiran. "Dalam kejadian tersebut, dua unit telefon bimbit jenama Nokia, wang tunai RM400 dan seutas jam tangan jenama Casio yang dianggarkan keseluruhan bemilai RM800 telah dilarikan."Dalam tempoh tidak lebih daripada empat jam selepas kejadian, bertindak atas maklumat,sepasukan polis daripada Bahagian Siasatan Jenayah Ibu Pejabat Polis Daerah Kota Tinggi telah berjaya melakukan tangkapan ke atas dua orang saspek di kawasan semak berhampiran tempat kejadian serta turut merampas semula barangan milikmangsa yang disamun,"kata Supritendan Hussin Zamora menerusi satu kenyataan. Tambah Superintenden Hussin Zamora, hasil pemeriksaan lanjut ke atas tubuh badan suspek mendapati terdapat tatoo berbentuk labah-labah dan lipan pada bahagian dada kiri serta lengan kanan salah seorang suspek disyaki ahli kumpulan kongsi gelap Geng 08."Semakan juga mendapati kedua-dua suspek mempunyai rekod jenayah dan dadah.  "Kes disiasat mengikut Seksyen 395 , Seksyen 397 Kanun Keseksaan dan Seksyen 43 Akta Pertubuhan 1966," tambahnya menerusi kenyataan itu.

(Tatoo berbentuk labah-labah dan lipan pada bahagian dada kiri serta lengan kanan salah seorang suspek disyaki ahli kumpulan kongsi gelap Geng 08 / FOTO POLIS IPD KOTA TINGGI)


Petugas Palang Merah diculik di Mali

DAKAR, 5 Mac- Dua petugas Jawatankuasa Palang Merah Antarabangsa ICRC telah diculik di utara Mali pada Sabtu.Penculikan adalah perkara biasa di Mali, yang sedang bergelut dengan krisis keselamatan dan politik sejak pemberontakan militan dan puak pemisah meletus di utara negara itu pada 2012.Militan yang bergabung dengan Al-Qaeda dan Daesh telah meningkatkan operasi mereka ke Mali tengah dan negara jiran, Niger dan Burkina Faso.Beribu-ribu orang awam, polis dan tentera telah terbunuh di seluruh wilayah, dan lebih daripada dua juta penduduk telah meninggalkan rumah mereka."Kami mengesahkan penculikan dua rakan sekerja kami pagi ini", kata ICRC, sambil menambah bahawa insiden itu berlaku antara Gao dan Kidal di utara negara itu.ICRC, yang telah berada di negara tersebut selama 32 tahun, mengulangi bahawa pihaknya adalah "neutral, bebas dan tidak berat sebelah", dan meminta supaya tiada sebarang spekulasi dibuat mengenai insiden itu agar ia tidak mengganggu siasatan."ICRC kesal (insiden) dan menuntut pembebasan petugasnya," Aminata Alassane, pegawai perhubungan awam ICRC, memberitahu AFP.Pengarah operasi agensi yang dilantik baru-baru ini, Martin Schuepp, melawat Mali tahun lalu, berkata jenayah berleluasa di negara itu, yang menimbulkan cabaran keselamatan bagi kumpulan tersebut."Walaupun begitu, kami melakukan segala yang mampu untuk menghubungi mereka yang dalam kesusahan, termasuk di kawasan terpencil di negara ini."Rasa tidak selamat telah meningkat di utara Mali dalam beberapa bulan kebelakangan ini, dengan Perdana Menteri Choguel Kokalla Maiga memendekkan lawatan ke wilayah itu pada Februari kerana ancaman keselamatan.Mali diperintah oleh junta yang tahun lalu memaksa Perancis mengeluarkan tentera yang ditempatkan di sana sedekad lalu.Dengan ketiadaan tentera Perancis, junta telah membawa masuk kumpulan Wagner Rusia untuk meningkatkan pasukan kerajaan.Bulan lalu, EU mengenakan sekatan ke atas ketua pasukan Wagner di Mali, mengatakan mereka 'telah terlibat dalam tindakan keganasan dan pelbagai pencabulan hak asasi manusia, termasuk pembunuhan di luar undang-undang.Dengan kawalan kerajaan yang lemah di beberapa bahagian negara, penculikan telah menjadi perkara biasa, dengan motif untuk tuntutan wang tebusan dan juga membalas dendam.Pada bulan Februari, seorang doktor Pertubuhan Kesihatan Sedunia yang telah diculik di Mali pada akhir Januari dibebaskan.Pada bulan Mei, sekumpulan lelaki bersenjata menculik tiga warga Itali dan seorang warga Togol di kawasan tenggara negara itu.Pergolakan telah merebak ke luar Mali hingga ke negara jiran Burkina Faso dan Niger.Di Burkina Faso, seorang biarawati Amerika telah diculik oleh kumpulan militan pada April lalu dan dibebaskan pada Ogos.-AFP

(Peta lokasi dua petugas ICRC diculik)


Banjir: KKM pantau penyakit bawaan air

MELAKA, 5 Mac- Berikutan banjir, Kementerian Kesihatan (KKM) akan memantau sebarang penyakit bawaan air.Ini terutama kencing tikus (leptospirosis) dan keracunan makanan.  Menurut Menteri Kesihatan, Dr Zaliha Mustafa dua penyakit itu sering berlaku selepas banjir melanda sesuatu kawasan.  "Nak kata selepas pasca banjir sudah tentu kita juga melihat kepada penyakit-penyakit bawaan air, misalnya seperti leptospirosis atau keracunan makanan, ini adalah penyakit yang biasa berlaku pasca banjir."Jadi kita juga berhati-hati, jika ada kita cepat-cepat merawat dan pasca banjir juga contohnya kita melihat selain daripada aktiviti terhadap penduduk di sekitar yang mengalami banjir kita juga menggerakkan pasukan kita.

Beliau berkata demikian kepada pemberita selepas merasmikan Nursing Profesional Group (NPG) International Nursing Conference 2023 di Jalan Hang Tuah, di sini hari ini.KKM katanya turut melaksanakan aktiviti semburan untuk mengelak penyakit berjangkit dan membuka klinik bergerak.Saringan COVID-19 kepada penduduk yang berpindah ke Pusat Pemindahan Sementara (PPS) juga masih dilakukan.


31 PPPs diaktifkan, percepat agihan PerantiSiswa

(Fahmi Fadzil bergamba kenangan bersama penerima PerantiSiswa)

SHAH ALAM, 5 Mac- Bagi mempercepatkan pengagihan PerantiSiswa kepada mahasiswa dan pelajar, Kementerian Komunikasi Dan Digital (KKD) telah mengaktifkan 31 Pusat Pengagihan Berpusat (PPPs) di seluruh negara selama tiga minggu bermula 17 Februari 2023.Menterinya Fahmi Fadzil berkata, melalui pengagihan berpusat itu, sebanyak 33,540 peranti telah diagihkan dalam tempoh tiga minggu sahaja. Katanya, baki pengagihan 9,000 peranti dijangka akan diselesaikan secepat mungkin."Secara keseluruhan program PerantiSiwa ini menelan belanja RM450 juta dan ia memberi manfaat kepada 359,742 mahasiswa dan pelajar dalam kelompok keluarga B40. "Sejak permohonan dibuka pada 15 April 2022, KKD telah menerima sebanyak 474,311 permohonan. Setelah saringan kelulusan dilaksana, sebanyak 368,803 penerima PerantiSiswa telah dikenalpasti,"katanya.Beliau menyatakannnya dalam sidang media setelah merasmikan Majlis Pengagihan Perantisiswa dan Perasmian MYDIGITAL.KKD di Universiti Teknologi Mara, Shah Alam.

(Fahmi Fadzil pada sidang media selepas merasmikan Majlis Pengagihan Perantisiswa dan Perasmian MYDIGITAL.KKD di Universiti Teknologi Mara, Shah Alam)


Amaran hujan berterusan di Sarawak, Pahang, Johor hingga esok

KUALA LUMPUR, 5 Mac- Jabatan Meteorologi Malaysia (MetMalaysia) hari ini mengeluarkan amaran hujan lebat berterusan (Buruk) yang dijangka berlaku di Sarawak iaitu di Kuching, Serian, Samarahan, Sri Aman dan Betong (Pusa and Betong) sehingga esok (6 Mac).Menerusi kemas kini MetMalaysia pada pukul 10.35 pagi tadi, amaran hujan berterusan (Waspada) pula dijangka berlaku di Betong (Saratok dan Kabong), Sarikei, Sibu (Sibu dan Kanowit) dan Mukah (Tanjung Manis, Daro dan Matu) di Sarawak, juga sehingga esok.Sementara itu amaran hujan berterusan (Waspada) itu juga dikeluarkan bagi kawasan di Pahang (Kuantan, Pekan dan Rompin) dan Johor (Kluang, Mersing dan Kota Tinggi).Amaran Hujan Berterusan (Bahaya) dikeluarkan apabila terdapat tanda-tanda yang menunjukkan hujan lebat berterusan dijangka berlaku dengan jumlah hujan melebihi 150 mm dalam tempoh 24 jam.Amaran Hujan Berterusan (Buruk) dikeluarkan apabila terdapat tanda-tanda yang menunjukkan hujan lebat berterusan dijangka berlaku dengan jumlah hujan melebihi 60 mm dalam tempoh enam jam.Amaran Hujan Berterusan (Waspada) dikeluarkan apabila terdapat tanda-tanda yang menunjukkan hujan/ribut petir sedang/dijangka berlaku melebihi enam jam dalam tempoh tersebut di sesuatu kawasan.


12,975 anggota bertugas misi bantuan banjir di Johor

JOHOR BAHRU, 5 Mac- Sejumlah 12,975 anggota dari jabatan, agensi dan NGO bertugas bagi misi bantuan banjir di Johor.  Menteri Besar, Datuk Onn Hafiz Ghazi berkata semua petugas terlibat bekerja siang dan malam untuk menunaikan amanah dan tanggungjawab membantu penduduk yang terjejas. "Sama-samalah kita menghargai mereka. Hanya Allah SWT yang mampu membalas pengorbanan wira-wira yang tidak didendangkan ini," katanya menerusi catatan di Facebook hari ini.Beliau juga memaklumkan berkesempatan turun ke Pejabat Daerah Pertahanan Awam Johor Bahru, semalam. "Alhamdulillah saya sempat melihat persiapan tambahan yang dilakukan oleh pegawai dan anggota APM Johor Bahru, yang membawa bersama-sama sebuah bot penyelamat serta kit makanan ke kawasan Batu Pahat," tulisnya.

(Datuk Onn Hafiz Ghazi berkesempatan ke Pejabat DaerahPertahanan Awam Johor Bahru, semalam/FB Onn Hafiz Ghazi)

Semua petugas terlibat turut dinasihati untuk sentiasa berwaspada dan menjaga keselamatan diri."Insya-Allah jasa bakti kalian, termasuk agensi-agensi serta sukarelawan akan diberkati dan diberi ganjaran oleh Allah SWT. Terima kasih wira-wira sekalian," tamba


Banjir Johor: Jumlah penduduk dipindahkan meningkat kepada 14,860 orang

(Keadaan beberapa Jalan Utama yang ditenggelami air terputushubungan selepas banjir melanda beberapa kampung di Jalan Kuala Paya-Balai Badang ketika tinjauan pada 4 Mac 2023/Foto Bernama)

JOHOR BAHRU, 5 Mac- Jumlah penduduk terjejas banjir di Johor meningkat kepada 14,860 orang, setakat pukul 8.00 pagi, membabitkan 13,029 keluarga. Kesemua mereka ditempatkan di 260 Pusat Pemindahan Sementara (PPS) di seluruh daerah. Berdasarkan statistik Jawatankuasa Pengurusan Bencana Negeri, Batu Pahat merupakan daerah paling teruk terjejas dengan 14,030 penduduk dipindahkan.Diikuti Segamat (13,334) dan Kluang (5,296) orang.

(Sebuah lori Angkatan Pertahanan Awam Malaysia (APM) meredah air banjir yang membawa barangan keperluan asas bagi penduduk terjejas banjir di Lenga pada 4 Mac 2023/Foto Bernama)

PPS paling ramai menempatkan penduduk terjejas, ialah PPS Sekolah Kebangsaan Seri Bali, Segamat (2,437) orang, diikuti Sekolah Jenis Kebangsaan Cina Ping Ming, Kluang (529).  Sementara itu, paras air di 22 sungai di tujuh daerah, berada pada aras bahaya.  Beberapa laluan pula masih ditutup kepada semua kenderaan, antaranya Jalan Lingkaran Kahang Barat, Jalan Felda Pemanis dan Jalan Bangas.


Tambah peruntukan sektor pelancongan, MAH Negeri Sembilan sambut baik

SEREMBAN, 5 Mac- Hasrat Kementerian Pelancongan, Seni dan Budaya (MOTAC) untuk bertemu Perdana Menteri, Datuk Seri Anwar Ibrahim bagi membincangkan pertambahan peruntukan bagi sektor pelancongan dalam Belanjawan 2023, disambut baik Persatuan Hotel Malaysia (MAH) Negeri Sembilan. Pengerusi MAH Negeri Sembilan, Haziz Hassan berkata ia bagi memperkasa usaha mempromosi pelancongan sempena Tahun Melawat Malaysia 2025.  "Sekarang ini kalau selepas pandemik, negara-negara asing pun, dari China, Eropah, Jepun, memang belum lagi nampak ketara ini, datang ke Malaysia. "Jadi yang penting sekarang ini, kita kena membuat suatu promosi yang hebat. Jadi dalam bajet itu tak boleh ada kekangan pasal kita dalam industri pelancongan ini adalah nombor tiga mendatangkan kita punya hasil negara."Jadi penting untuk kita lebih memberi bajet lebih tinggi dan supaya kita dapat membuat promosi yang hebat," katanya.

(Pengerusi MAH Negeri Sembilan, Haziz Hassan)

Beliau berkata demikian ketika ditemui pada Pelancaran Karnival 'MAH Negeri Sembilan Food Festival 2023', di sini. Perdana Menteri menerusi pembentangan Belanjawan 2023 memperuntukkan RM275 juta bagi melaksana promosi pelancongan dan kebudayaan.  Menteri MOTAC, Datuk Seri Tiong King Sing bagaimanapun bercadang berbincang bersama Perdana Menteri berkenaan penambahan peruntukan bagi sektor pelancongan.  Sektor pelancongan dikatakan sebagai tunjang utama dalam usaha memacu ekonomi negara, sekali gus memberi manfaat kepada ekonomi rakyat.


Penduduk terjejas banjir di Melaka bertambah kepada 493 orang

(Lorong Simen 2 yang menghubungkan rumah penduduk ditutup kepada kenderaan dan orang ramai selepas kawasan tersebut dinaiki air di Kampung Batu Gajah Jalan Simen pada 4 Mac 2023/Foto Bernama)

MELAKA, 5 Mac- Jumlah penduduk terjejas banjir di Melaka mencatatkan sedikit peningkatan apabila merekodkan seramai 493 penduduk, setakat pukul 8 pagi, membabitkan 134 keluarga.Sebelum ini, sejumlah 452 penduduk terjejas banjir dicatatkan.Sekretariat Jawatankuasa Pengurusan Bencana Negeri dalam kenyataan berkata sebanyak lima Pusat Pemindahan Sementara (PPS) dibuka di negeri itu dengan pecahan empat PPS di Jasin dan satu di Alor Gajah.

(Tinjauan pada 3 Mac 2023 mendapati kediaman penduduk ditelenggami air sedalam satu meter akibat banjir di Kampung Parit Penghulu Benteng dekat Sungai Rambai/Foto Bernama)

PPS SK Batu Gajah di Jasin mencatatkan penduduk terjejas banjir paling tinggi dipindahkan iaitu 209 penduduk.Ia membabitkan 55 keluarga.Kemudian diikuti SK Parit Penghulu dengan (64) penduduk daripada (14) keluarga.  PPS SK Parit Gantong pula merekodkan (62) penduduk daripada (24) keluarga dan PPS SK Seri Mendapat (64) penduduk daripada (14) keluarga.  Manakala di Alor Gajah, PPS Balai Raya Bukit Tambun mencatatkan 16 penduduk terjejas daripada 7 keluarga.


Pemuda maut rempuh Kelisa di Kemaman

KUALA TERENGGANU, 5 Mac - Seorang pemuda maut selepas motosikal yang ditunggangnya merempuh sebuah kenderaan dalam kemalangan jalan di kilometer 10 Jalan Ibok Mak Chili di sini pada Sabtu. Ketua Polis Daerah Kemaman , Superintendan Hanyan Ramlan, dalam kejadian kira-kira pukul 5.05 petang semalam Muhammad Faqrul Fazly Mohd Zukri, 20, meninggal dunia di lokasi kejadian. "Difahamkan ketika kejadian mangsa yang berasal dari Kampung Ibok, menunggang motosikal jenis Yamaha Y15 merempuh sebuah kenderaan jenis Perodua Kelisa.  "Siasatan awal mendapati , kejadian berlaku apabila kenderaan tersebut dikatakan berhenti di persimpangan untuk membelok ke kanan jeti Yak Yah, lalu datang motosikal arah yang sama terus melanggar bahagian belakang kenderaan tersebut," katanya. Sementara itu, impak perlanggaran itu menyebabkan mangsa maut meninggal dilokasi akibat mengalami kecederaan parah di bahagian kepala dan badan.  Menurut Hanyan Ramlan, mangsa disahkan meninggal dunia di lokasi kejadian oleh pasukan perubatan.  Kemudiannya, mayat mangsa telah dibawa ke Unit Forensik Hospital Kemaman untuk tindakan lanjut.  "Kes di siasat di bawah Seksyen 41 (1) Akta Pengangkutan Jalan (APJ) 1987," katanya.


Hujan sangat lebat tahap bahaya di Pahang, Johor pada Ahad

(Hujan sangat lebat berterusan tahap bahawa diramal di Pahang ialah Rompin manakala di Johor membabitkan Segamat, Kluang serta Mersing./FOTO BERNAMA)

KUALA LUMPUR, 5 Mac - Jabatan Meteorologi Malaysia (MetMalaysia) memberi amaran hujan sangat lebat berterusan tahap bahaya diramal melanda Pahand dan Johor hari ini (Ahad).Melalui kenyataan yang dikeluarkan MET pada 9.50 malam tadi kawasan terlibat di Pahang ialah Rompin manakala di Johor membabitkan Segamat, Kluang serta Mersing.Selain itu, hujan berterusan tahap buruk juga dijangka berlaku di Pekan, Pahang dan beberapa kawasan di Johor meliputi Tangkak, Muar, Batu Pahat, Pontian, Kulai, Kota Tinggi dan Johor Bahru serta beberapa kawasan di Sarawak iaitu Kuching, Serian, Samarahan, Sri Aman dan Betong (Pusa dan Betong).Manakala hujan berterusan tahap waspada pula diramal berlaku di tiga kawasan di Pahang iaitu Maran, Kuantan dan Bera serta di beberapa daerah di Sarawak iaitu Betong (Saratok dan Kabong), Sarikei, Sibu (Sibu dan Kanowit) serta Mukah (Tanjung Manis, Daro dan Matu).

(Jabatan Meteorologi Malaysia (MetMalaysia) memberi amaran hujan sangat lebat berterusan tahap bahaya diramal melanda Pahand dan Johor hari ini/FOTO BERNAMA)


Banjir di Johor bertambah buruk, jumlah mangsa di PPS meningkat 42,704

(Sebuah lori Angkatan Pertahanan Awam Malaysia (APM) meredah air banjir yang membawa barangan keperluan asas bagi mangsa banjir di Lenga hari ini/FOTO BERNAMA)

KUALA LUMPUR, 4 Mac - Keadaan banjir di beberapa negeri bertambah buruk dengan jumlah mangsa yang ditempatkan di pusat pemindahan sementara (PPS) meningkat kepada 46,683 orang setakat malam ini berbanding 40,854 orang, petang tadi.Johor terus mencatatkan jumlah mangsa tertinggi iaitu 42,704 orang diikuti Pahang (2,860), Negeri Sembilan (613), Melaka (448) dan Selangor (58).Di JOHOR, daerah Kulai kembali banjir menjadikan kesemua 10 daerah di negeri itu terjejas akibat bencana itu.Jawatankuasa Pengurusan Bencana Negeri (JPBN) merekodkan jumlah mangsa banjir terus meningkat kepada 42,704 orang setakat 8 malam ini berbanding 37,258 orang yang direkodkan setakat 2 petang tadi.Menurut JPBN, Segamat kekal daerah paling teruk terjejas dengan jumlah mangsa 13,292 orang daripada 3,888 keluarga.Ia diikuti Batu Pahat dengan 12,286 orang daripada 3,558 keluarga; Kluang (5,292 orang, 1,543 keluarga); Muar (3,862 orang, 1,140 keluarga) dan Kota Tinggi (3,257 orang, 873 keluarga).”Turut terjejas ialah Tangkak dengan 2,912 orang melibatkan 866 keluarga; Mersing (911 orang, 264 keluarga); Johor Bahru (517 orang, 178 keluarga); Pontian (327 orang, 87 keluarga) dan Kulai (48 orang, 11 keluarga),” menurut kenyataan itu.Di PAHANG, Sekretariat JPBN melaporkan jumlah mangsa banjir menunjukkan peningkatan malam ini dengan 2,860 orang ditempatkan di 23 PPS berbanding 2,388 orang di 21 PPS petang tadi.Rompin kekal merekodkan bilangan mangsa tertinggi iaitu 2,496 orang diikuti Temerloh 306 orang manakala Maran dan Bera masing-masing 29 orang.Sementara itu, banjir di Jerantut telah pulih selepas PPS di daerah itu ditutup 6.30 petang tadi, namun pemantauan akan terus dijalankan.

(Penduduk setempat meninjau keadaan banjir yang masih belum surut berikutan hujan berterusan ketika tinjauan di Kampung Saujana, Lenga hari ini/FOTO BERNAMA)

Di MELAKA, jumlah mangsa terus meningkat setakat 8 malam ini kepada 448 orang daripada 118 keluarga berbanding 380 orang daripada 97 keluarga pada 2 petang tadi.Sekretariat JPBN Melaka dalam satu kenyataan berkata kesemua mangsa ditempatkan di lima PPS di negeri itu manakala satu PPS iaitu di Sekolah Kebangsaan (SK) Chohong telah ditutup pada 3 petang tadi."Di daerah Jasin seramai 63 orang daripada 13 keluarga ditempatkan di PPS SK Seri Mendapat, 129 orang daripada 31 keluarga di PPS SK Parit Penghulu, 62 orang daripada 24 keluarga di PPS SK Parit Gantong serta 179 orang daripada 43 keluarga di PPS SK Batu Gajah.“Di Alor Gajah, seramai 15 orang daripada tujuh keluarga ditempatkan di PPS Balai Raya Bukit Tambun,” menurut kenyataan itu.Di NEGERI SEMBILAN, Portal InfoBencana Jabatan Kebajikan Masyarakat menunjukkan jumlah mangsa banjir di negeri ini terus merekodkan penurunan kepada 613 orang membabitkan 153 keluarga di empat PPS di Tampin setakat 8 malam berbanding 711 orang tengah hari tadi.Di SELANGOR, jumlah mangsa banjir terus menurun kepada 58 orang daripada 14 keluarga berbanding 62 orang daripada 15 keluarga setakat 7.30 malam tadi.Menurut JPBN, Angkatan Pertahanan Awam (APM) Selangor melaporkan dua PPS iaitu SK Merbau Sempak dan Dewan MPKS Desa Coalfields, Sungai Buloh masih dibuka sehingga kini bagi menempatkan mangsa-mangsa banjir berkenaan. - BERNAMA


'Ops Khas' di kawasan kritikal banjir, rakyat Johor diminta peka arahan pihak berkuasa

Datuk Onn Hafiz menghadiri mesyuarat di Bilik Gerakan Bencana Banjir negeri Johor/FOTO FB Onn Hafiz Ghazi)

JOHOR BAHRU, 4 Mac- 'Ops Khas' di kawasan kritikal banjir di Johor akan diteruskan bagi membantu penduduk terjejas banjir.   Menteri Besar Johor, Datuk Onn Hafiz Ghazi menerusi hantaran Facebook berkata, kerajaan negeri itu terus bersiap siaga terutama daripada segi agar persiapan dan penyelarasan sewajarnya dilaksanakan secara berterusan.Katanya, langkah berkenaan diambil berikutan sudah menerima laporan awal daripada Jabatan Meteorologi Malaysia(MetMalaysia) mengenai kemungkinan gelombang baharu susulan amaran hujan lebat tahap bahaya di beberapa daerah. Beliau juga mengingatkan seluruh rakyat Johor untuk sentiasa peka dengan sebarang arahan pihak berkuasa dan terus menjaga keselamatan diri serta keluarga."Saya mohon semua dapat kongsikan hantaran ini agar maklumat tersebar kepada seluruh warga Johor."Amaran hujan di tahap bahaya di daerah Segamat, Kluang, dan Mersing. Manakala cuaca buruk di Muar, Tangkak, Batu Pahat, Pontian, Kulai, Kota Tinggi dan Johor Bahru," katanya. Terdahulu beliau hadir mesyuarat koordinasi gerak kerja bersama-sama pegawai-pegawai daerah dan agensi-agensi Bilik Gerakan Bencana Banjir Negeri Johor.  Pada mesyuarat berkenaan, permasalahan dan penyelesaian berkaitan banjir turut diputuskan.

(Datuk Onn Hafiz ketika lawatan ke PPS Sekolah Agama Bandar Tangkak dan PPS SJK(C) Layang, Simpang Renggam/FB Onn Hafiz Ghazi)

Sementara itu, dalam satu lagi hantarannya di Facebook, beliau menitipkan semangat untuk semua rakyat di negeri itu yang terkesan banjir."Maka bahawa sesungguhnya tiap-tiap kesukaran disertai kemudahan, Surah Al-Insyirah (Ayat 5)."Insya-Allah, warga Johor terus sabar, cekal dan tabah menghadapi dugaan ini. Kita harunginya bersama sebagai satu keluarga."Itulah semangat yang ada semasa lawatan ke PPS Sekolah Agama Bandar Tangkak dan PPS SJK(C) Layang, Simpang Renggam. Muafakat itu berkat. Stay strong Bangsa Johor! Allah Peliharakan Sultan Allah Berkati Johor," katanya.


Permaisuri Johor berkenan kurniakan 5,000 unit khemah mudah alih

JOHOR BAHRU, 4 Mac - Sebanyak 5,000 khemah mudah alih dikurniakan Permaisuri Johor, Raja Zarith Sofiah Sultan Idris Shah menerusi Yayasan Raja Zarith Sofiah Negeri Johor (YRZSNJ) kepada semua Pejabat Daerah negeri ini.Ketua Pegawai Eksekutif YRZSNJ, Hishamuddin Abdul Rahim menerusi facebook memberitahu, kurniaan tersebut untuk kegunaan mangsa-mangsa banjir yang ditempatkan di pusat pemindahan sementara (PPS) demi keselamatan dan keselesaan penduduk.Setiap daerah menerima 500 unit khemah.Baginda turut mengurniakan 2,000 unit pek kebersihan untuk penduduk terjejas."Menjunjung kasih atas keprihatinan Tuanku Permaisuri Johor sentiasa memastikan mangsa-mangsa banjir yang ditempatkan di PPS berasa selesa dan selamat, kesemua penerima menzahirkan rasa syukur dengan kurniaan tersebut", ujar Hishamuddin menerusi Facebook yayasan.

(Foto FB Raja Zarith Sofiah of Johor Foundation)

Jumlah sumbangan akan ditambah dari semasa ke semasa mengikut keperluan PPS di daerah.


Sultan Johor berkenan gerakkan aset baginda bantu mangsa banjir

JOHOR BAHRU, 4 Mac - Tiga aset milik Sultan Johor, Sultan Ibrahim Sultan Iskandar, iaitu Air Boat berkuasa tinggi digerakkan bagi operasi menyelamat, memindahkan serta membantu mangsa-mangsa banjir. Sultan Ibrahim berkenan aset milik baginda digunakan bagi tujuan tersebut berikutan banjir di negeri ini.Jentera 'Air Boat' baginda digunakan bagi penghantaraan bekalan makanan ke penempatan Orang Asli Pucur di Kahang, Kluang yang terputus hubungan.'Air Boat' dikemudi Tunku Putera Johor, Tunku Abu Bakar Sultan Ibrahim selama hampir 40 minit menyusuri Sungai Kahang dalam keadaan hujan lebat sebelum menyampaikan bantuan bekalan makanan.Operasi turut disertai anggota Pasukan Penyelamat Di Air JBPM Johor, Angkatan Tentera Malaysia, Polis Diraja Malaysia dan Angkatan Pertahanan Awam Malaysia.


14,426 pesakit buah pinggang jalani dialisis sepanjang 2022

(Dr. Zaliha merasmikan majlis penutup Program Khidmat Masyarakat sempena Hari Buah Pinggang Sedunia dengan kerjasama Universiti Kebangsaan Malaysia)

SENDAYAN, 4 Mac- Seramai 14,426 pesakit buah pinggang menjalani perkhidmatan dialisisdi hospital kerajaan sepanjang tahun lalu.  Menteri Kesihatan, Dr. Zaliha Musa berkata, daripada jumlah tersebut, sebanyak 8,574 pesakit mendapatkan rawatan secara hemodialisis manakala 5,852 adalah menerusi dialisis peritoneal.  "Bagi saya ia masih pada tahap yang, agak rendah dan kita berikan lebih kefahaman."Cumanya di antara punca penyakit buah pinggang ini ialah 'secondary causes' contohnya yang paling kerap ialah penyakit kencing manis dan darah tinggi."Jadi kita minta, pesakit-pesakit seperti ini sedar bahawa mereka kena jaga 'primary disease' mereka itu supaya tidak berakhir dengan penyakit buah pinggang dan hemodialisis," katanya. Beliau berkata demikian ketika ditemui pada majlis perasmiam penutup Program Khidmat Masyarakat sempena Hari Buah Pinggang Sedunia dengan kerjasama Universiti Kebangsaan Malaysia di sini. Hari Buah Pinggang Sedunia disambut pada 2 Mac setiap tahun bertujuan meningkatkan kesedaran dan kefahaman masyarakat tentang kepentingan menjaga kesihatan buah pinggang.

(Menteri Kesihatan Dr Zaliha Mustafa (dua, kiri) diberi penerangan mengenai replika Buah pinggang oleh Timbalan Naib Canselor (Hal Ehwal Jaringan Industri & Masyarakat ) Universiti Kebangsaan Malaysia (UKM) Prof. Datuk Dr Norazah Nordin (kiri) ketika hadir pada program penutup Hari Buah Pinggang Sedunia di Kampung, Felda Sendayan/BERNAMA)

Mengakui tahap kesedaran awam mengenainya masih rendah, beliau berkata pelbagai program kesedaran termasuk pemeriksaan kesihatan dan saringan ujian penyakit buah pinggang dilaksana Kementerian Kesihatan bagi meningkatkan penjagaan organ berkenaan.   “Konsep itu mudah sahaja, kita kena cegah dari awal, jangan dah sakit baru nak ubati. Kita kena kesan lebih awal buat pemeriksaan, bukan hanya buah pinggang tetapi penyakit lain yang kadang-kadang boleh bawa kepada kerosakan buah pinggang. Ini adalah langkah pertama untuk sihat,” katanya.


Kerajaan luluskan peruntukan RM192 juta, naik taraf LKIM Chendering

KUALA TERENGGANU, 4 Mac- Peruntukan bernilai RM192 juta diluluskan kerajaan bagi kerja menaik taraf Pelabuhan Lembaga Kemajuan Ikan Malaysia (LKIM) Chendering, Kuala Terengganu.  Ia melibatkan kerja-kerja mendalamkan muara di pelabuhan bagi meningkatkan semula kemasukan bot nelayan laut dalam.  Menteri Pertanian dan Keterjaminan Makanan, Datuk Seri Mohamad Sabu berkata dua benteng pemecah ombak yang terdapat di muara pelabuhan berkenaan juga akan dipanjangkan.  Kerja-kerja awal menaik taraf pelabuhan tersebut dijangka dilaksana bulan depan dan dijangka siap dalam tempoh tiga tahun.  "Pelabuhan Chendering akan dikorek dan akan dikembalikan peranannya seperti dahulu dengan peruntukkan RM192 juta. Kerajaan negeri terlibat dalam usaha menjalankan proses mengorek pasir lebih awal iaitu kurang RM3 juta.Insya-Allah pelabuhan Chendering akan kembali aktif pada masa akan datang, menjadi pelabuhan untuk ikan mendarat termasuk bot yang lebih besar," kata Mohamad kepada pemberita RTM selepas meninjau bot nelayan laut dalam pertama negara di Pulau Duyung, di sini.

Mengulas lanjut, beliau berpuas hati kerana ramai golongan muda sudah menceburi bidang keterjaminan makanan termasuk pertanian berteknologi tinggi.  Perkembangan positif itu menunjukkan anak muda menyambut baik saranan kerajaan untuk melibatkan diri dalam bidang berkenaan.


Bantuan bank makanan digerakkan serta merta ke negeri terlibat banjir - KPDN

KUANTAN, 4 Mac- Bantuan bank makanan ke negeri terbabit banjir terutama di kawasan terputus hubungan telah digerakkan serta-merta sejak berlaku banjir.  Inisiatif daripada Kementerian Perdagangan Dalam Negeri dan Kos Sara Hidup (KPDN) itu bagi membantu mereka yang terjejas akibat banjir daripada terputus bekalan makanan.  Timbalan Menteri Perdagangan Dalam Negeri dan Kos Sara Hidup, Fuziah Salleh berkata KPDN Pahang dan Johor aktif membantu penduduk terjejas dengan menghantar makanan sedia dimakan seperti biskut, roti, mi segera dan air mineral ke Pusat Pemindahan Sementara (PPS).  "Tujuan bank makanan ini adalah kita nak pastikan tiada yang terputus bekalan makanan. Kita juga menggerakkan bantuan ini ke kawasan yang terpisah hubungan dari lokasi utama bantuan. Bank makanan ini adalah percuma," kata Fuziah kepada pemberita pada sidang media selepas merasmikan Inisiatif Payung Rahmah di TMG Mall di Kuantan, Pahang yang turut dihadiri Pengerusi Jawatankuasa Hal Ehwal Pengguna dan Sumber Manusia Pahang, Sim Chon Siang.

(Timbalan Menteri Perdagangan Dalam Negeri dan Kos Sara Hidup, Fuziah Salleh)

Katanya, barangan bank makanan diperoleh hasil sumbangan rakan strategik kementerian yang sentiasa sedia bekerjasama untuk membantu golongan memerlukan.  Seramai 100 asnaf sekitar daerah Kuantan menerima Bakul Rahmah yang bertujuan mengurangkan beban kos sara hidup, pada majlis itu.  Inisiatif Payung Rahmah yang dilaksanakan turut merangkumi Program Jualan Rahmah, Pakej Rahmah dan Menu Rahmah.  Restoran makanan segera Chicago Chicken City turut mengambil bahagian melaksanakan inisiatif Menu Rahmah yang menawarkan hidangan nasi bersama seketul ayam dan minuman Milo pada harga RM5 di semua 11 cawangannya di seluruh negara.


Tiada laporan jenayah diterima sejak banjir melanda - Polis Johor

KOTA TINGGI, 4 Mac- Polis Daerah Kota Tinggi tidak menerima sebarang laporan berhubung kejadian jenayah khususnya kehilangan harta benda dan pecah masuk premis dan kediaman sejak banjir melanda daerah itu, Selasa lalu.  Keselamatan dan rondaan turut ditingkatkan di semua kawasan dan kampung-kampung di sekitar Kota Tinggi.  Ketua Polis Daerah, Supritenden Hussin Zamora berkata 20 pegawai dan 169 kakitangannya digerakkan bagi memantau semua kawasan yang terjejas banjir. "Agensi penguat kuasa seperti JBPM dan ATM membantu pihak kami melakukan kawalan di kawasan yang dinaiki air, tidak kira siang atau malam.Langkah itu bagi memastikan tidak ada individu yang berkeperluan untuk hadir ke kawasan terkepung air banjir," kata Hussin kepada pemberita RTM selepas mengadakan pemantauan banjir di Kota Tinggi.

Sementara itu, Balai Polis Panchor di Muar, ditutup sementara waktu selepas turut dinaiki air banjir.

(Balai Polis Panchor dinaiki air banjir, sebarang urusan melibatkan laporan polisboleh dibuat dimana-mana balai polis berhampiran yang lain)

Justeru, sebarang urusan melibatkan laporan polis boleh dibuat dimana-mana balai polis berhampiran yang lain. Ketua Polis Daerah, ACP Raiz Mukhliz Azman Aziz berkata rondaan berkala diteruskan di kawasan terjejas bagi memastikan keselamatan harta benda. Orang ramai turut dinasihat supaya peka dengan keadaan cuaca dan tidak mengambil risiko melalui jalan dinaiki air.Tujuh jalan di Muar juga ditutup susulan banjir.


Agong berkenan sempurna majlis pecah tanah tapak surau IPD Cameron Highlands

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah (tengah) berkenan melakukan gimik Pecah Tanah Tapak Surau Ibu Pejabat Polis Daerah Cameron Highlands di Brinchang/BERNAMA)

CAMERON HIGHLANDS, 4 Mac- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan menyempurnakan majlis pecah tanah tapak surau Ibu Pejabat Polis Daerah (IPD) Cameron Highlands di Brinchang, di sini.Turut berangkat ke majlis itu, Raja Permaisuri Agong, Tunku Hajah Azizah Aminah Maimunah Iskandariah. Hadir sama Menteri Besar Pahang Datuk Seri Wan Rosdy Wan Ismail, Timbalan Ketua Polis Negara Tan Sri Razarudin Hussain, Ketua Polis Pahang Datuk Seri Ramli Mohamed Yoosuf, Ahli Parlimen Cameron Highlands Datuk Ramli Md Nor dan Pengarah Eksekutif LBS Datuk Seri Daniel Lim Hock Sing.Surau yang bakal menjadi mercu tanda baharu Cameron Highlands itu akan dibina di atas tanah seluas seekar dan dijangka siap sepenuhnya pada pertengahan 2024.  Berkeluasan 6 ,016 kaki persegi, surau itu mampu memuatkan 200 jemaah pada satu-satu masa.

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan melihat model surau yang akan dibina ketika Majlis Pecah Tanah Tapak Surau Ibu Pejabat Polis Daerah Cameron Highlands di Brinchang/BERNAMA)

Pembinaannya melibatkan kos hampir RM5 juta hasil sumbangan LBS Bina Group Berhad.  Antara kemudahan yang disediakan ialah bilik audio, bilik imam, tandas, kolah wuduk, bilik mesyuarat, bilik jenazah, ruang makan dan parkir.


Jumlah penerima BSH anggota ATM ditambah kepada 15,000 veteran

ALOR GAJAH, 4 Mac- 15,000 veteran Angkatan Tentera Malaysia (ATM) yang tidak berpencen menerima Bantuan Sara Hidup tahun ini.  Timbalan Menteri Pertahanan, Adly Zahari berkata, jumlah itu meningkat berbanding 9,000 orang penerima tahun lalu.  Beliau berkata, bantuan berkenaan bukan hanya disalurkan kepada veteran ATM malah balu dan anak mereka.  Katanya, pihaknya sentiasa mengambil peduli bukan sahaja berkaitan isu-isu kebajikan dan kesihatan veteran ATM, malah pendidikan anak-anak mereka.  "Walaupun tiada kenaikan bantuan bulanan, kementeriannya memutuskan menambah bilangan penerima bagi memastikan mereka yang layak dapat menikmati manfaat terbabit.“Sekarang kita (Kementerian Pertahanan) bayar RM300 sebulan. Jadi untuk setahun, sekitar RM3,600 dan bagi yang tidak dapat pencen, bantuan RM300 (sebulan) ini dapat meringankan beban mereka. "Paling utama kita akan sentiasa melihat kepada kumpulan sasar dan berusaha meningkatkan lebih banyak bantuan merangkumi pendidikan, kesihatan dan kebajikan anggota veteran," katanya.Beliau berkata demikian pada sidang media selepas menghadiri Jelajah Program Peduli Veteran (PPV) membabitkan enam keluarga di sini.Dalam pada itu, beliau berkata di bawah Jabatan Hal Ehwal Veteran (JHEV) ATM, sebanyak 40 rumah dijangka dibina secara percuma kepada anggota veteran yang daif di seluruh negara bagi tahun ini.

(Adly (kanan) menyampaikan bantuan pada Jelajah Program Peduli Veteran (PPV)

Katanya, bagi pendidikan anak-anak anggota veteran di universiti, turut disediakan bantuan RM1,500 sebagai permulaan pengajian peringkat Ijazah.Tambahnya, juga bagi menjaga aspek kebajikan, kesihatan, pendidikan serta keperluan anggota iaitu bantuan turut disalurkan berupa susu, makanan dan lampin pakai buang yang merupakan inisiatif dalam menjaga kebajikan veteran yang mengalami masalah kesihatan.


Faktor cuaca punca pelancong terkandas di Pulau Tioman, perlu bantuan segera

ROMPIN, 4 Mac- Hampir 500 pelancong tempatan dan antarabangsa termasuk penduduk tempatan yang berulang-alik, terkandas di Pulau Tioman berikutan keadaan cuaca buruk ketika ini.  Ia ekoran jadual perjalanan pulang mereka terpaksa dilanjutkan susulan ketiadaan laluan perjalanan feri atau bot keluar masuk dari pulau peranginan itu sehingga 6 Mac ini.  Ahli Dewan Negeri (ADUN) Tioman, Datuk Seri Mohd Johari Hussain memohon kerajaan Persekutuan dan negeri mencari alternatif segera membawa keluar pelancong yang terkandas memandangkan ada di antara mereka sudah terlepas tiket perjalanan pulang ke negara masing-masing.  Justeru katanya, antara alternatif sesuai adalah menggunakan aset seperti kapal Tentera Laut Diraja Malaysia (TLDM) atau kapal besar bagi membawa pulang mereka yang terkandas seperti mana yang dilakukan sebelum ini.  "Jadi, situasi ini telah menyebabkan pelancong terkandas dan terlepas perjalanan pulang berpunca daripada faktor cuaca semasa. Ini juga akan menjejaskan bajet serta kewangan mereka kerana terpaksa kekal di sana lebih dari waktunya.Harapan saya agar isu ini kita boleh selesaikan dengan kadar segera. Mungkin melalui bantuan agensi seperti Angkatan Pertahanan Awam (APM), Tentera Laut Diraja Malaysia (TLDM) dan Pusat Kawalan Operasi Bencana (PKOB)," kata Johari ketika melawat Pusat Pemindahan Sementara (PPS) di Sekolah Kebangsaan (SK) Pianggu, di sini.

Dalam pada itu, Jabatan Meteorologi Malaysia (MetMalaysia) pada Khamis lalu, mengeluarkan amaran angin kencang dan laut bergelora kategori tiga serta ombak melebihi 4.5 meter di perairan Tioman yang berlarutan sehingga Isnin, 6 Mac.


Malaysia-UAE sepakat tingkat kerjasama -PM

KUALA LUMPUR, 4 Mac- Malaysia dan Emiriah Arab Bersatu (UAE) sepakat untuk meningkatkan kerjasama antara kedua-dua negara dalam pelbagai bidang termasuk perdagangan, pelaburan, pertahanan dan tenaga.Perdana Menteri Datuk Seri Anwar Ibrahim berkata, dengan hubungan dua hala yang erat di antara Malaysia dan UAE, persepakatan itu menjadi antara perbincangan beliau dengan Presiden UAE Sheikh Mohamed Bin Zayed Al Nahyan menerusi panggilan telefon semalam.“Saya juga ambil kesempatan untuk mengucapkan terima kasih kepada Yang Mulia Sheikh Mohamed atas bantuan UAE terhadap Malaysia dalam misi menghantar bantuan kemanusiaan kepada mangsa gempa bumi di Syria baru-baru ini,” katanya menerusi hantaran Facebook rsaminya.

(Perdana Menteri Datuk Seri Anwar Ibrahim berkata, dengan hubungan dua hala yang erat di antara Malaysia dan UAE, persepakatan itu menjadi antara perbincangan beliau dengan Presiden UAE Sheikh Mohamed Bin Zayed Al Nahyan menerusi panggilan telefon semalam/FB Anwar Ibrahim)

Kerajaan UAE dan Persatuan Bulan Sabit Merah negara itu telah menyampaikan sumbangan Malaysia sebanyak 42 tan barangan bantuan kemanusiaan kepada Syria."Saya berharap dapat mengadakan lawatan ke UAE dalam masa terdekat dan berbesar hati untuk menerima lawatan Yang Mulia Sheikh Mohamed ke Malaysia pada tahun ini," katanya.


15 anggota PARAS APM Kedah digerakkan ke Johor, bantu kerja menyelamat

ALOR SETAR, 4 Mac- Seramai 15 orang daripada Pasukan Respon Bencana Sokongan (PARAS) Angkatan Pertahanan Awam (APM) Kedah digerakkan hari ini untuk Misi Bantuan Banjir ke Johor . APM menerusi kenyataan memaklumkan pasukan itu digerakkan ke daerah Batu Pahat bermula 4 hingga 10 Mac bagi bantuan khidmat sokongan dalam menyelamat mangsa yang terperangkap di kawasan banjir ke Pusat Pemindahan Sementara (PPS).  Misi diketuai oleh Leftenan (PA) Azman Amat dan dibantu oleh anggota daripada daerah Padang Terap.Pasukan itu juga akan membantu dari segi sumber kekuatan anggota serta logistik untuk keperluan pengoperasian di sana. Selain itu, mereka akan melaksanakan tugasan pasca bencana dan lain-lain tugasan yang diperlukan mengikut keperluan semasa.Turut digerakkan aset darat dan air antaranya lori, bot dan lain-lain peralatan menyelamat bagi kegunaan di kawasan terjejas banjir.


Banjir di Johor, Segamat rekod penduduk terjejas banjir tertinggi

JOHOR BAHRU, 4 Mac- Penduduk terjejas banjir di Johor terus meningkat kepada 39,476 penduduk daripada 11,463 keluarga berlindung di 247 Pusat Pemindahan Sementara (PPS), setakat pukul 5.00 petang. Menerusi kenyataan Jawatankuasa Pengurusan Bencana negeri, sembilan daerah masih terjejas dengan Segamat merekodkan penduduk terjejas paling ramai iaitu 13,583 orang di 78 PPS.  Diikuti Batu Pahat, 9,385 orang di 52 PPS, 5,299 orang di 39 PPS di Kluang, 3,349 orang di 20 PPS di Kota Tinggi, 3,492 orang di 20 PPS di Muar, 2,664 orang di 23 PPS di Tangkak, 763 orang di lima PPS di Mersing, 562 orang di lima PPS di Johor Bahru dan 379 orang di lima PPS di Pontian.  23 sungai di Segamat, Muar, Tangkak, Batu Pahat, Kluang, Kulai dan Kota tinggi turut merekodkan paras bahaya.

(Anggota JBPM memantau situasi semasa banjir di Johor selain membantuurusan pemindahan penduduk terjejas ke PPS)

Sementara itu, banjir di Melaka turut mencatatkan peningkatan.

Seramai 434 penduduk terjejas banjir daripada 115 keluarga direkodkan berbanding 379 daripada 97 keluarga sebelum ini.

Sekretariat jawatankuasa bencana negeri Melaka dalam satu kenyataan berkata ia berikutan hujan tanpa henti di beberapa tempat di Melaka sejak pagi tadi.  Jasin terus menunjukkan peningkatan dengan 389 penduduk terjejas berbanding Alor Gajah dengan 15 penduduk terjejas setakat ini.  Seramai 117 penduduk terjejas banjir daripada 43 keluarga ditempatkan di Pusat Pemindahan Sementara (PPS) SK Batu Gajah sekali gus antara yang teramai di antara 5 PPS yang dibuka di Jasin. Antara kawasan terjejas banjir di Jasin adalah, Kampung Sungai Dua Asahan, Kampung Pondok Batang, Kampung Bukit Asahan, Kampung Chohong dan Simpang Bekoh.  Turut terjejas, Kampung Tersusun Seri Mendapat, Kampung Janda Berhias, Kampung Parit Penghulu, Kampung Tasik, Kampung Batu Gajah Pasir, Parit Putat Benteng dan Pari Sidang Seman Benteng.


YaPEIM peruntuk RM7.6 juta untuk Pelan Pembangunan Komuniti Setempat

BANGI, 4 Mac- Sebanyak RM7.6 juta diperuntukkan Yayasan Pembangunan Islam Malaysia (YaPIEM) bagi membantu masyarakat melalui Pelan Pembangunan Komuniti Setempat.  Pemangku Ketua Pengarah YAPIEM, Awang @ Musran Tawil berkata program ini akan melibatkan 10 buah negeri dengan setiap negeri akan diperuntuk sebanyak RM750,000. "Kejayaan program kita ini dinilai menerusi keberhasilan kita mengeluarkan asnaf dari kelompok kemiskinan dan dapat membantu menjana pendapatan melalui bimbingan yang ditawarkan YaPEIM nanti.Jadi, ia adalah satu kos yang besar. Program ini adalah program yang panjang. Tahniah, saya ucapkan kepada usahawan yang terpilih.Mudah-mudahan mereka yang terpilih nanti bukan sahaja dapat keluar daripada golongan asnaf tetapi dapat membantu asnaf lain melalui program komuniti setempat," kata Awang kepada pemberita RTM selepas menghadiri Majlis Perasmian Pelan Pembangunan Komuniti Setempat yang dirasmikan oleh Pengerusi Lembaga Pemegang Amanah YaPIEM, Datuk Mohd Radzif Mohd Yunus, di sini.

(Pemangku Ketua Pengarah YAPIEM, Awang @ Musran Tawil)

Program ini bukan sahaja memfokuskan kepada ekonomi semata-mata tetapi turut membantu komuniti melalui pendidikan dan juga kebajikan.  Pada majlis tersebut, YaPIEM turut mengagihkan bantuan awal persekolahan kepada hampir 332 orang pelajar miskin dengan peruntukan sebanyak RM33,000. Antara yang menjadi tumpuan YaPIEM adalah program Urban Farming Aquaponic dengan kerjasama Malaysian Agriculture Research and Development Institute (MARDI) yang akan membantu komuniti dalam sektor pertanian dan juga penternakan.  Melalui program ini, YaPIEM turut akan membantu komuniti membeli dan kemudian memasarkan hasil pertanian mereka dengan harga yang lebih murah kepada golongan asnaf menggunakan konsep Sayur Rahmah.


Situasi banjir, tiada aduan kenaikan harga setakat ini - KPDN

BATU PAHAT, 4 Mac- Kementerian Perdagangan Dalam Negeri dan Kos Sara Hidup (KPDN) belum menerima sebarang laporan berhubung kenaikan harga barangan, susulan bencana banjir di beberapa negeri.  Menterinya, Datuk Seri Salahuddin Ayub berkata harga barangan seperti sayur telah turun secara drastik selepas musim tengkujuh yang lalu.  "Bila berlakunya tengkujuh dan berlakunya hujan lebat luar jangka ini, pastinya banyak kebun-kebun sayur-sayuran yang musnah.Jadi, KPDN bersedia menghadapinya dan kita akan adakan perbincangan, secepat mungkin untuk kita atasi isu ini,” kata beliau kepada pemberita selepas melawat Pusat Pemindahan Sementara (PPS) di Batu Pahat, hari ini.KPDN telah bersedia untuk berbincang bersama Kementerian Pertanian dan Keterjaminan Makanan (MAFS) bagi menyelesaikan sebarang isu kenaikan harga sayur. Hujan yang berterusan sejak Isnin, telah mengakibatkan ramai pekebun kecil terjejas teruk akibat banjir yang melanda bermula Selasa.


Pemasangan jambatan Bailey Felda Selancar dimulakan selepas kerja pengukuhan tebing

KUALA LUMPUR, 4 Mac- Pemasangan jambatan Bailey di jalan utama ke Felda Selancar, Rompin, Pahang sepanjang 42.67 meter akan dimulakan serta-merta selepas kerja-kerja pengukuhan tebing dilaksanakan. Menteri Kerja Raya Datuk Seri Alexander Nanta Linggi berkata kerja pengukuhan tebing penting untuk memastikan struktur jambatan Bailey yang akan dipasang adalah teguh dan selamat kepada pengguna.“Saya faham akan keresahan yang dialami oleh penduduk Felda Selancar, Rompin yang hanya mampu menunggu dengan sabar untuk jalan utama mereka dihubungkan semula dengan pembinaan jambatan Bailey."Ia sebagai laluan sementara sebelum kerja pembaikan jalan yang terputus akibat musibah banjir tersebut dilaksanakan," katanya menerusi hantaran di Facebook.Nanta dalam pada itu turut menyeru semua pihak yang terlibat dalam usaha kerja tambakan dan pemasangan jambatan berkenaan supaya sentiasa berhati-hati.“Keselamatan semua pihak yang terlibat termasuk pengguna menjadi keutamaan KKR (Kementerian Kerja Raya),” katanya.

(Kerja-kerja yang dijalankan di jalan Perwira Jaya, Selancar/FOTO JKR/FB Alexander Nanta Linggi)

Mengulas lanjut, Nanta berkata pemasangan jambatan Bailey di lokasi berkenaan diketuai JKR Kuala Pilah bagi pembinaan sepanjang 140 kaki.Pada Rabu lalu, Timbalan Perdana Menteri Datuk Seri Dr Ahmad Zahid Hamidi mengumumkan pembinaan jambatan Bailey di jalan utama Felda Selancar yang runtuh.Jalan utama berkenaan runtuh akibat limpahan air deras ekoran hujan lebat.


PETALING JAYA, 4 Mac- Gempa bumi kuat berukuran 6.6 mengikut skala Richter menggegarkan Kepulauan Kermadec, New Zealand pada pukul 2.41 minit petang tadi.Jabatan Meteorologi Malaysia menerusi satu kenyataan memaklumkan, pusat gempa dikesan di kedalaman 178 kilometer."Tiada ancaman tsunami kepada Malaysia," menurut kenyataan itu.

(Gempa bumi kuat gegar Kepulauan Kermadec New Zealand/MetMalaysia)


Inisiatif Payung Rahmah diperluas ke negeri Pahang

KUANTAN, 4 Mac- Program Jualan Rahmah (PJR) merupakan salah satu program yang dilaksanakan oleh Kementerian Perdagangan Dalam Negeri dan Kos Sara Hidup (KPDN) di mana objektif utamanya untuk membantu rakyat sekeliling kawasan mengurangkan kos sara hidup melalui penawaran barangan keperluan harian pada harga yang mampu dimiliki.PJR adalah kolaborasi bersama pemain industri sektor peruncitan seperti pasaraya dan hypermarket yang menawarkan penjimatan harga barangan keperluan harian di antara 10-30 peratus daripada harga biasa pasaran setempat.

(Timbalan Menteri Perdagangan Dalam Negeri dan Kos Sara Hidup, Fuziah Salleh)

Menurut Timbalan Menteri Perdagangan Dalam Negeri dan Kos Sara Hidup, Fuziah Salleh, jualan rahmah hari ini melibatkan 128 item barangan antaranya hasil laut, sayuran dan buah-buahan,makanan kering dan pelbagai jenis barangan keperluan asas yang lain."Sempena perasmian PJR pada hari ini, TMG Mall menawarkan potongan harga diskaun sehingga 30 peratus. Manakala bagi Pakej Rahmah, TMG Mall menyediakan pakej barangan keperluan asas bernilai RM50.00. Harga asal barangan tersebut adalah RM70.00."Saya turut menyerahkan sumbangan Bakul Rahmah kepada 100 penerima daripada golongan asnaf. Inisiatif Bakul Rahmah ini dilaksanakan dengan kerjasama Rakan Strategik, Pemain Industri (pasar raya) agensi Kerajaan, Pertubuhan Badan Bukan Kerajaan (NGO) dan sebagainya bagi membantu kumpulan miskin tegar B10 (pendapatan kurang daripada RM2,500) dalam mengurangkan beban kos sara hidup yang dihadapi oleh golongan ini," katanya selepas merasmikan inisiatif payung rahmah peringkat Negeri Pahang yang diadakan di TMG Mall Tanjung Lumpur, Kuantan.Inisiatif payung rahmah yang dilaksanakan hari ini meliputi Program Jualan Rahmah (PJR) dan Pakej Rahmah, edaran Bakul RahmaH oleh TMG Mall dan pengenalan Menu Rahmah di Restoran Chicago Chicken City.Inisiatif ini akan dilaksanakan secara berperingkat di seluruh negara dan dijangka dapat memberikan manfaat kepada 37,373 Ketua Isi Rumah (KIR) kumpulan miskin tegar dan golongan sasar secara bulanan. Kementerian berharap lebih ramai pihak industri, pertubuhan badan bukan kerajaan (NGO) dan orang perseorangan dapat bersama Kementerian dalam menjayakan inisiatif Jualan RAHMAH dan Bakul RAHMAH.Sementara itu, hari ini, Homegrown Restoran Chicago Chicken City (CCC) turut serta mengambil bahagian melaksanakan inisiatif Menu Rahmah. Menu yang ditawarkan adalah nasi, seketul ayam beserta minuman milo dan dijual pada harga RM5.00 untuk satu hidangan. Hidangan tersebut boleh dibeli di semua cawangan Chicago Chicken City di seluruh negara.Orang ramai boleh mendapatkan maklumat lokasi premis menjual Menu RAHMAH yang berdekatan dan peniaga juga boleh mendaftar penyertaan merekadengan melayari https://menurahmah.kpdn.gov.my. Sehingga 3 Mac sebanyak 1,085 premis makanan telah menyertai inisiatif Menu RAHMAH di seluruh negara.


"Pemimpin perlu bijak baca mesej rakyat, mentadbir secara berhikmah" - Sultan Perak

KUALA KANGSAR, 4 Mac- Sultan Perak, Sultan Nazrin Muizzuddin Shah bertitah kerajaan pemerintah akan terus mendapat sokongan selagi impian majoriti rakyat berjaya dipenuhi. Oleh itu, pemimpin perlu bijak membaca mesej rakyat dan mentadbir urus negara secara berhikmah melalui mekanisme berkesan dan tiada penyelewengan.  Baginda turut mengingatkan para pemimpin supaya tidak menghampakan harapan rakyat dengan mengulangi kesilapan terdahulu.  Ini kerana, rakyat sudah terlalu lemas dan jijik melihat perlakuan rasuah yang merupakan barah dan menjadi punca kepada berlakunya keruntuhan moral, penindasan, kezaliman, pencemaran, bencana alam, pengangguran dan kemiskinan.  "Setelah 65 tahun mencapai kemerdekaan dan setelah 15 kali pilihan raya umum diadakan, rakyat kini menuntut kepada menu baharu dan resipi baharu dalam persekitaran politik yang baharu. Rakyat yang semakin celik huruf mengutamakan faktor-faktor integriti, amanah dan ketelusan. Rakyat mahukan pemimpin yang menunjukkan sikap lebih sedia mendengar daripada sikap hanya mahu didengari.Rakyat semakin lantang mendedahkan isu rasuah dan semakin gigih menolak pemimpin berimej rasuah, pemimpin yang menggunakan jawatan untuk kepentingan diri atau pemimpin yang mengumpul kekayaan untuk ahli keluarga, atau pemimpin yang menjadi instrumen kepada ahli perniagaan," titah baginda ketika Istiadat Menghadap Sembah Taat Setia dan Penganugerahan Darjah Kebesaran Negeri Perak Darul Ridzuan sempena Ulang Tahun Hari Keputeraan ke-66 Sultan Perak di Istana Iskandariah, di sini.

Turut hadir, Perdana Menteri, Datuk Seri Anwar Ibrahim dan isteri, Datuk Seri Dr Wan Azizah Wan Ismail serta Timbalan Perdana Menteri, Datuk Seri Dr Ahmad Zahid Hamidi.  Ketua Setiausaha Negara, Tan Sri Mohd Zuki Ali mendahului senarai 22 penerima darjah kebesaran dan pingat sempena Hari Keputeraan Ke-66 Sultan Perak, Sultan Nazrin Shah.  Mereka merupakan sebahagian daripada 212 penerima yang diumumkan pada 3 November tahun lalu.


Program Diploma Tahfiz Al-Quran dan Qiraat, seramai 224 huffaz dilahirkan

KUALA KUBU BHARU, 4 Mac- Darul Quran Jabatan Kemajuan Islam Malaysia (JAKIM) berjaya melahirkan seramai 224 huffaz tahun ini, dalam usaha memastikan pendidikan tahfiz terus berkembang.  Menurut Timbalan Ketua Pengarah Operasi Jabatan Kemajuan Islam Malaysia (JAKIM), Ruslan Said, permintaan yang tinggi terhadap pendidikan tahfiz dari semasa ke semasa, institusi tahfiz terus diperkasa dibawah Jabatan Agama Islam Negeri (JAIN), Majlis Agama Islam Negeri (MAIN) dan pihak persendirian.

(Timbalan Ketua Pengarah Operasi Jabatan Kemajuan Islam Malaysia (JAKIM), Ruslan Said)

"Kita pihak kerajaan memberi perhatian serius kepada tahfiz al-quran ini dan itulah yang kita cuba tunjolkan dalam majlis ini kemampuan yang ada pada pelajar-pelajar yang belajar di darul alquran, kita mengharapkan bukan sekadar untuk bidang agama semata-mata, mereka juga sebagai hufaz hafiz dan mereka juga terlibat secara langsung dalam bidang professional Insya-Allah," katanya kepada pemberita selepas merasmikan Majlis Diploma Tahfiz Al-Quran & Al-Qiraat 2020-2023 di Darul Quran JAKIM di Selangor.  Pada majlis itu, beberapa anugerah turut disampaikan iaitu Penyampaian Anugerah Pensyarah Tasmi’ Cemerlang, Anugerah Penulisan Al-Quran Terbaik, Anugerah Khas serta sijil Syahadah Hafazan Al-Quran.  "Untuk capai semua itu, perlu melalui jalan yang sangat perit untuk mendapatkan kesenangan. Antaranya bangun tengah tengah malam untuk hafal tasmi’, lepas itu kena tulis tahri, tapi bila hendak capai sesuatu ini kita perlu ada tindakan. Kita tidak boleh berharap sahaja," kata penerima sijil anugerah pelajar cemerlang, Mior Faris Safiuddin Mohammad Shafie.


Agihan wang ihsan banjir akan disegerakan

MUAR, 4 Mac- Agihan bantuan wang ihsan banjir kepada penduduk terjejas banjir di seluruh negara akan disegerakan.Semua pihak terlibat termasuk agensi dibawah Agensi Pengurusan Bencana Negara (NADMA) turut digesa tidak bertangguh menyalurkan bantuan berkenaan.

(Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd Ali)

Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd Ali berkata, wang ihsan RM1,000 kepada setiap ketua isi rumah perlu disalurkan dalam tempoh seminggu selepas menerima maklumat lengkap penduduk terjejas banjir, mengikut indeks pencapaian utama (KPI) ditetapkan. "Kita faham yang melaksanakan operasi yang tahu keadaan di akar umbi adalah jawatankuasa bencana negeri dan daerah, berdasarkan kepada dasar dan mekanimse pengurusan negara, kita di NADMA tidak akan tertangguh dari segi aspek tersebut,"katanya kepada pemberita selepas taklimat pengurusan bencana banjir daerah Muar di Pusat Kawalan Operasi Bencana (PKOB) Muar. Jelas beliau, penyaluran bantuan kepada penduduk terjejas banjir yang berpindah ke PPS tidak memerlukan semakan lama berbanding mereka yang tidak berpindah, kerana perlu melalui beberapa proses semakan bagi mengelak pertindihan.


Jemaah umrah terkandas tuntut wang kembali

KELANTAN, 4 Mac- Seramai 58 daripada 390 bakal jemaah umrah menuntut sebuah agensi umrah dan pelancongan membayar balik wang mereka selepas penerbangan mereka untuk menunaikan ibadah umrah di Arab Saudi dibatalkan.  Seorang mangsa, Nasir Saad berkata, beliau bersama tiga ahli keluarganya yang lain sepatutnya terbang ke tanah suci Mekah pada 26 Februari lalu, namun agensi umrah dan pelancongan membatalkan dengan alasan hotel penuh.  Katanya, beliau dan ahli keluarganya yang lain sudah membuat tempahan dengan agensi tersebut pada Oktober tahun lalu dan segala urusan surat menyurat serta bayaran sudah diselesaikan seperti yang diminta pihak syarikat.

Namun katanya, pada 23 Februari lalu menerima notis yang memaklumkan penerbangannya ke Arab Saudi terpaksa ditunda ke tarikh lain.

"Saya dengan isteri dan anak-anak hendak pergi umrah patut pada 26 hari bulan Feb, tetapi dapat notis daripada syarikat ini pada 23 hari bulan Feb, jadi kita dah prepare semua sekali dah, beg dah siap semua sekali hendak pergi tiba-tiba tidak dapat tiket, tiket domestik pun kita sudah bayar dan beli dah sekarang ini maknanya rugi dah tiket pergi dan balik," kata Nasir Saad."Jadi kami semua dah bersepakat dan bersatu hati akan memperjuangkan hak kami, kerana keluarga kami 7 orang hampir RM70,000 hilang dalam sekelip mata kerana dijanjikan dengan banyak keistimewaan tapi hanya satu alasan kerana hotel penuh maka kami diberitahu sehari sebelum bertolak batalkan penerbangan," kata Ibrahim Abdul Rahman.Sementara itu, Presiden Pertubuhan Ayahanda Anakanda Malaysia, Datuk Seri Suzainal Adnan Sukri meminta kerajaan melakukan siasatan terhadap syarikat-syarikat agensi pelancongan di negara ini kerana kerap kali kes penipuan itu berlaku.  "Ini yang saya mohon sangat pihak kerajaan cuba buat penapisan mana-mana syarikat yang ada rekod tidak bagus, hentikan perkhidmatan mereka dan berikan kepada orang lain yang berkaliber insya-Allah itu saja harapan saya," kata Presiden PAAK, Datuk Seri Suzainal Adnan Sukri. Bagaimanapun percubaan kami untuk mendapatkan penjelasan daripada pihak terbabit tidak mendapat kerjasama malah turut dihalau keluar oleh wakil agensi terbabit.


Sijil SSM musnah akibat banjir digantikan secara percuma

BATU PAHAT, 4 Mac- Sijil Suruhanjaya Syarikat Malaysia (SSM) milik peniaga yang musnah akibat banjir akan digantikan secara percuma.  Perkara tersebut dijamin Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub.  Kata beliau ia sebahagian insiatif KPDN meringankan beban peniaga dari segi kos, kerana menghadapi kesukaran semasa banjir.  KPDN juga telah mengagihkan lebih 5,000 bantuan Bakul Rahmah dan Bank Makanan ke setiap Pusat Pemindahan Sementara (PPS) dalam negara, termasuk Johor dan Pahang.  Bantuan terdiri daripada makanan kering akan dipertingkat dari semasa ke semasa manakala Jabatan Kebajikan bertanggungjawab menyediakan makan tengah hari dan malam.  Selain itu, KPDN bekerjasama dengan beberapa rakan strategik dan pemain industri bagi menghantar bantuan segera kepada penduduk terjejas di Johor.  "Maka sudah pasti bila luar jangka, memerlukan peralatan dan bantuantambahan. Alhamdulilah pemain industri dan rakan-rakan strategik telah dengan segera menghulurkan bantuan dalam bentuk makanan, selimut dan bantal yang diperlukan pada musim sejuk semasa banjir," kata Salahuddin semasa melawat 394 penduduk terjejas daripada 100 keluarga di PPS Dewan Orang Ramai Pekan Parit Yaani di sini.

(Datuk Seri Salahuddin berkata sijil SSM musnah akibat banjir digantikan secara percuma)


Kerajaan Johor usahakan WiFi di PPS yang mempunyai liputan rendah

JOHOR, 4 Mac- Pemasangan perkhidmatan WiFi sementara akan diusahakan di pusat pemindahan sementara (PPS) di Johor yang mempunyai liputan rendah.Exco Pendidikan, Penerangan dan Komunikasi negeri, Norlizah Noh memberitahu, jaringan telekomunikasi di semua PPS di Johor terus dipantau pihaknya.

(Exco Pendidikan, Penerangan dan Komunikasi negeri, Norlizah Noh ketika melawat dan membuat tinjauan di Kg Batu 1)

Buat masa ini, hanya satu laporan berkaitan liputan telekomunikasi kurang memuaskan diterima melibatkan PPS di Sri Medan, Batu Pahat.“Saya juga akan memantau jaringan telekomunikasi di seluruh Pusat Pemindahan Sementara (PPS) dalam Negeri Johor. Sekiranya ada tempat yang mempunyai liputan rendah, kami akan usahakan pemasangan wifi sementara di PPS-PPS terlibat,” katanya menerusi Facebook.


Belanjawan 2023 : Isu peruntukan rendah atau tidak cukup, sering jadi 'retorik' semasa - Fadillah

KUCHING, 4 Mac- Isu berhubung peruntukan yang rendah atau tidak mencukupi adalah perkara yang sering menjadi retorik semasa pembentangan Belanjawan.Menurut Timbalan Perdana Menteri, Datuk Seri Fadillah Yusof, ini termasuk berhubung peruntukan pembangunan yang lebih besar diberikan kepada Sabah berbanding Sarawak di bawah Belanjawan 2023.

(Timbalan Perdana Menteri, Datuk Seri Fadillah Yusof)

Sarawak menerima peruntukan sebanyak RM5.6 billion manakala Sabah diperuntukkan sebanyak RM6.5 billion. Datuk Seri Fadillah menjelaskan, peruntukan yang disalurkan kepada Sarawak tidak seharusnya dilihat dari segi peruntukan pembangunan di bawah belanjawan tahunan semata-mata, sebaliknya peruntukan-peruntukan lain yang diterima antara kedua-dua negeri tersebut.  Ini termasuk Pemberian Khas mengikut Perkara 112D Perlembagaan Persekutuan apabila Kerajaan Persekutuan bersetuju meningkatkan kadar peruntukan kepada Sarawak kepada RM300 juta.  Beliau menambah perkara yang lebih penting daripada membandingkan jumlah peruntukan yang diterima antara Sarawak dan Sabah adalah seharusnya fokus untuk kedua-dua kerajaan negeri memastikan peruntukan yang diterima dimanfaatkan sepenuhnya.  "Tapi yang penting bagi saya ialah bila ada peruntukan, kita kena fokus dengan bagaimana kita hendak pastikan projek atau program yang diperuntukkan dapat dilaksana secara berkesan. ada peruntukan tapi tidak dibelanja dan guna. Kita bila ada peruntukan mesti dibgunakan sebaik mungkin," katanya pada sidang media selepas menghadiri Program Santai Minum Pagi bersama Protem Sayap Belia Parti Pesaka Bumiputera Bersatu dari kawasan Dewan Undangan Negeri Tupong, Satok dan Samaring di Kuching hari ini. Semasa program santai berkenaan, Timbalan Perdana Menteri yang juga Ahli Parlimen Petra Jaya menyuarakan aspirasi untuk mewujudkan sebuah Pusat Latihan bagi mengasah sifat kepimpinan dalam kalangan belia bukan sahaja dalam bidang politik tetapi juga korporat, kemasyarakatan dan Badan Bukan Kerajaan. Fadillah berharap impian tersebut dapat direalisasikan dalam penggal ini.


Peruntukan RM10 juta untuk beli aset bot getah dan trak tujuh tan

SEGAMAT, 4 Mac- Angkatan Tentera Malaysia (ATM) bagi melancarkan operasi membantu dan menyelamatkan penduduk terkesan banjir di kawasan sukar pada masa hadapan, kerajaan bersetuju meluluskan peruntukan RM10 juta kepada ATM untuk membeli bot getah dan trak tujuh tan bagi membantu penduduk terjejas banjir.

Menurut Menteri Pertahanan, Datuk Seri Mohamad Hasan, dua aset bantuan itu menjadi keperluan utama dalam usaha membantu penduduk terjejas banjir ketika ini khususnya di Johor yang menyaksikan angka terbesar hampir 40,000 penduduk terjejas ketika ini.

(Menteri Pertahanan, Datuk Seri Mohamad Hasan ketika sidang media selepas melawat dan menyantuni penduduk terjejas banjir di Pusat Pemindahan Sementara (PPS) Sekolah Kebangsaan Temenggong Abdul Rahman Segamat, Johor)

Jelas beliau peruntukkan tersebut diluluskan pada mesyuarat pasca kabinet semalam. Ini kerana sebelum ini tentera menggunakan bot tempur dalam operasi pemindahan penduduk terjejas banjir dan aset tersebut tidak boleh digunakan di kawasan cetek kerana bentuk fizikal bot tersebut. Manakala lori digunakan bagi operasi pemindahan dan penghantaran"Semasa mesyuarat post kabinet antara yang hendak dibeli atau pun peruntukan sekali sahaja 'one-off' yang dibagi, untuk kita membeli lebih banyak trak tujuh tan bagi menghadapi keadaan seperti ini, selain daripada bot-bot yang saya sebutkan tadi," katanya selepas melawat dan menyantuni mangsa di Pusat Pemindahan Sementara (PPS) Sekolah Kebangsaan Temenggong Abdul Rahman Segamat, Johor.Tambah beliau, ATM telah menggerak semua asetnya dalam membantu penduduk terjejas banjir di negeri Johor kali ini.ATM turut merancang membina jambatan Bailey yang menghubungkan Felda Selancar dan Rompin dalam tempoh terdekat.


Dua mangsa banjir di Johor positif COVID-19

(Zaliha melihat mesin Cardiovascular Ultra Sound System selepas merasmikan Serdang Heart Diseases In Pregnancy Symposium (SHe-DIPS 2.0) di Hospital Serdang/BERNAMA)

SERDANG, 4 Mac- Dua kes COVID-19 di kesan dalam kalangan penduduk terjejas banjir di Johor, kata Menteri Kesihatan, Dr Zaliha Mustafa.Satu kes di Segamat dan satu lagi di Kluang.Menurut beliau kedua-dua pesakit berkenaan stabil dan sedang menjalani isolasi di hospital daerah.Beberapa langkah pencegahan telah diambil bagi menangani situasi tersebut."Dia menjadi program khas mana-mana PPS, biasanya pasukan kesihatan akan memantau di setiap PPS dan ada beberapa program yang mereka lakukan untuk elak jangkitan penyakit."Kita juga kalau melihat COVID kita buat saringan jugak. Setakat ini yang kita bimbang satu lagi leptospirosis yang juga berkaitan dengan banjir," kata Dr Zalih dalam sidang media selepas merasmikan Serdang Heart Disease in Pregnacy symposium di Hospital Serdang, di sini.Mengenai mobilisasi bantuan pasukan perubatan dan kesihatan, beliau berkata jumlah anggota adalah mencukupi."KKM buat masa ini hanya menggerakkan mereka yang berdekatan. Ada sebahagian apabila diminta membantu dari Johor Bahru, Putrajaya kita hantarkan juga."Kita juga melibatkan NGO yang mahu membantu tapi saya galak NGO yang hendsk bantu daftar dengan PKD supaya kita tahu pergerakan mereka dan pantau," katanya. Ketika ini , sebanyak 18 fasiliti KKM terjejas akibat banjir yang melanda Johor sejak 1 Mac lepas.

(Dr Zalih dalam sidang media selepas merasmikan Serdang Heart Disease in Pregnacy symposium di Hospital Serdang)


Penduduk terjejas banjir di Melaka meningkat

MELAKA, 4 Mac- Penduduk terjejas banjir di Melaka terus meningkat setakat 12 tengah hari hari ini.  Seramai 380 penduduk terjejas banjir daripada 97 keluarga dicatatkan berbanding 379 penduduk terjejas banjir pagi tadi.  Sekretariat Sekretariat Jawatankuasa Pengurusan Bencana Negeri dalam kenyataan berkata, sebanyak 6 Pusat Pemindahan Sementara (PPS) dibuka di negeri itu dengan pecahan 5 PPS di Jasin dan 1 di Alor Gajah.

PPS SK Parit Penghulu di Jasin mencatatkan penduduk terjejas banjir tertinggi iaitu 134 penduduk daripada 33 keluarga, PPS SK Parit Gantong dengan 61 penduduk daripada 23 keluarga dan PPS SK Batu Gajah seramai 109 penduduk daripada 22 keluarga.  Selain itu, PPS SK Seri Mendapat menempatkan 43 penduduk terjejas daripada 8 keluarga dan PPS SK Chohong pula seramai 18 penduduk daripada 4 keluarga.  Manakala di Alor Gajah, PPS Balai Raya Bukit Tambun mencatatkan 15 penduduk terjejas daripada 7 keluarga.  Sementara itu, Pengarah Angkatan Pertahanan Awam (APM) Melaka Lf Kol (PA) Kamarulsyah Muslim dalam satu kenyataan berkata, hujan berterusan sehingga mencecah 100milimeter sehari menjadi antara punca banjir di Melaka terutama di Jasin.  Bagaimanapun katanya, kebanyakkan paras air di Melaka masih di peringkat waspada ketika ini.


240 PPS dibuka di Johor

JOHOR, 4 Mac- Situasi banjir di Johor setakat 12 tengah hari tidak banyak berubah. Seramai 37,258 penduduk daripada 10,792 keluarga berlindung di 240 pusat pemindahan sementara (PPS).

(Seorang wanita menolong suaminya menolak motor bagi mengharungi kawasan banjir)

Menerusi kenyataan Jawatankuasa Pengurusan Bencana negeri, sembilan daerah masih terjejas.  12,900 orang berlindung di 77 PPS di Segamat, 964 penduduk di lapan PPS di Mersing 5,285 orang di 39 PPS di Kluang, Kota Tinggi pula melibatkan 3,283 penduduk di 20 PPS dan 699 orang di lima PPS di Johor Bahru.  Manakala 358 penduduk di empat PPS di Pontian, 7,830 orang di 45 PPS di Batu Pahat, 3,278 orang di 19 PPS di Muar serta 2,661 orang di 23 PPS di Tangkak.  18 sungai di Segamat, Muar, Tangkak, Batu Pahat dan Kluang turut merekodkan aras bahaya.  Keadaan cuaca pula hujan di semua daerah.


LADA dengan kerjasama pelancongan Satun, Thailand anjur kejohanan memancing

LANGKAWI, 4 Mac- Bagi merancakkan lagi sektor pelancongan di Langkawi, Lembaga Pembangunan Langkawi (LADA) berkerjasama dengan Pejabat Pelancongan Daerah Satun, Thailand bakal menganjurkan Kejohanan Memancing Satun-Langkawi 2023. Program bakal berlangsung pada 16 hingga 19 Mac ini.

(Pengurus Bahagian Pelancongan LADA, Dr. Azmil Munif Bukhari)

Menurut Pengurus Bahagian Pelancongan LADA, Dr. Azmil Munif Bukhari, program ini dihidupkan kembali selepas terhenti akibat pandemik COVID-19.  Beliau berkata kepada media selepas program B2B Satun-Langkawi di Kuah, Langkawi.  Hadir sama, Presiden Persatuan Perniagaan Pelancongan Wilayah Satun, Samard Jaroenrit dan Pengurus Tourism Malaysia Langkawi, Mohd Fahmi Nordin.  Kali terakhir program ini dianjurkan pada tahun 2019.  Ia merupakan acara tahunan sebelum ini dimana Satun dan Langkawi bersilih ganti menjadi penganjur. Bagi tahun ini Wilayah Satun akan menjadi tuan rumah manakala bagi tahun 2024 pula giliran Langkawi.


JOHOR BAHRU, 4 Mac- Kerajaan Johor berterima kasih kepada kerajaan Persekutuan pimpinan Perdana Menteri, Datuk Seri Anwar Ibrahim atas bantuan segera banjir yang disalurkan kepada negeri itu.  Menteri Besar, Datuk Onn Hafiz Ghazi juga merakamkan penghargaan kepada rakan-rakan sejawatannya dari negeri-negeri lain yang menggerakkan bantuan segera ke Johor.  Beliau mendoakan usaha kerajaan negeri dan Persekutuan dengan bantuan agensi, syarikat korporat serta badan-badan bukan kerajaan (NGO) bagi memastikan kesejahteraan Bangsa Johor diberkati Allah.  Semua pihak diharap terus cekal berdepan ujian banjir dan dapat melalui tempoh mencabar ini.  Semalam, Perdana Menteri mengumumkan bantuan segera berjumlah RM50 juta kepada Johor bagi membantu mangsa banjir menghadapi bencana itu. Turut menghulurkan bantuan; kerajaan negeri Terengganu, Pahang dan Selangor.

(Johor hargai bantuan segera banjir daripada kerajaan Persekutuan, negeri)


Kerja-kerja pembaikan paip utama di Jambatan Sungai Chaah dijangka siap hari ini

SEGAMAT, 4 Mac - Kerja-kerja pembaikan paip utama di Jambatan Sungai Chaah, di sini yang hanyut dan pecah akibat arus deras dijangka siap hari ini.  Setakat petang semalam, usaha pembaikan itu berada pada tahap 40 peratus.  Menteri Besar, Datuk Onn Hafiz Ghazi memaklumkan sebanyak 3,962 akaun pengguna terjejas dari Chaah hingga ke Kampung Sungai Haji Kamisan disebabkan paip percah berkenaan.  Lori-lori tangki air Ranhill SAJ sudah digerakkan untuk menyalurkan bekalan air ke kawasan terjejas, sementara paip dibaiki.

(Kerja-kerja pembaikan paip utama di Jambatan Sungai Chaah sedang dijalankan)


Hujan berterusan antara punca banjir di Melaka

MELAKA, 4 Mac - Antara punca berlakunya banjir di Melaka terutama di Jasin adalah disebabkan hujan berterusan sehingga mencecah 100 mililiter (mm) sehari.Pengarah Angkatan Pertahanan Awam (APM) Melaka Lt Kol (PA) Kamarulsyah Muslim dalam satu kenyataan berkata, bacaan tersebut diukur di beberapa stesen telemetri Jabatan Pengairan dan Saliran (JPS) di negeri berkenaan pada Rabu lepas."Hujan berterusan itu menyebabkan peningkatan air sungai yang melimpah ke tebing sehingga menyebabkan banjir di kawasan sekitar."Bagaimanapun kebanyakan paras air sungai di Melaka masih di peringkat waspada ketika ini,” katanya di sini.Ketika ini, air laut pasang namun tidak tinggi dan tidak menghalang air banjir turun secara beransur-ansur ke laut.MetMalaysia hari ini mengeluarkan amaran hujan berterusan peringkat waspada di Melaka hingga esok.

Jumlah mangsa banjir di Melaka terus meningkat kepada 379 orang daripada 97 keluarga pada pukul 8.00 pagi ini berbanding 204 orang daripada 50 mangsa pada 8.00 malam tadi.


Amaran hujan sangat lebat berterusan tahap bahaya di Pahang dan Johor - MetMalaysia

KUALA LUMPUR, 4 Mac - Jabatan Meterologi Malaysia (MetMalaysia) mengeluarkan amaran hujan sangat lebat berterusan tahap bahaya yang diramal melanda Pahang dan Johor hingga esok. MetMalaysia dalam satu kenyataan berkata, kawasan terlibat di Pahang ialah Rompin manakala di Johor membabitkan Segamat, Kluang serta Mersing. Selain itu, hujan berterusan tahap buruk juga diramalkan berlaku hingga esok di Pekan, Pahang dan beberapa kawasan di Johor meliputi Tangkak, Muar, Batu Pahat, Pontian, Kulai, Kota Tinggi dan Johor Bahru.Hujan berterusan tahap waspada pula diramalkan berlaku hingga esok di tiga negeri melibatkan Pahang (Maran, Kuantan dan Bera), Negeri Sembilan (Jempol dan Tampin) serta Melaka.

Dalam pada itu, amaran waspada juga dijangka di beberapa daerah di Sarawak iaitu Kuching, Serian, Samarahan, Sri Aman, Betong, Sarikei, Sibu (Sibu dan Kanowit) dan Mukah (Tanjung Manis, Daro dan Matu), hari ini.


JOHOR BAHRU, 4 Mac- Empat empangan di Johor merekodkan bacaan paras bahaya berikutan hujan berterusan sejak Isnin.Exco Kerja Raya, Pengangkutan dan Infrastruktur negeri, Mohamad Fazli Mohamad Salleh menerusi Facebooknya memaklumkan, empangan tersebut ialah Empangan Sembrong, Empangan Bekok, Empangan Labong dan Empangan Machap.Empangan Sembrong merekodkan paras air takungan semasa 12.18 meter, melebihi paras biasa 8.5 meter, dengan taburan hujan sebanyak 13 milimeter dan 15.3 meter padu air dikeluarkan dari empangan.Empangan Bekok pula mencatatkan jumlah taburan hujan sebanyak 38 milimeter, dengan 60.56 meter padu air dikeluarkan.Sementara itu Empangan Machap merekodkan paras semasa 17.45 meter, berbanding paras biasa 15.85 meter.Manakala Empangan Labong mencatatkan 8.81 meter berbanding paras biasa 8.42 meter.90 milimeter hujan diterima empangan berkenaan dan 1,378 meter padu air dikeluarkan.

(Empat empangan di Johor rekod bacaan paras bahaya)


Lebih 40,000 penduduk terjejas banjir di enam negeri ditempatkan di PPS

KUALA LUMPUR, 4 Mac - Jumlah penduduk terjejas banjir yang dipindahkan di enam negeri yang terjejas terus mencatatkan peningkatan membabitkan 40,922 mangsa yang ditempatkan di pusat pemindahan sementara (PPS) dengan Selangor menjadi negeri terbaharu dilanda bencana itu.Di Johor, keadaan banjir dilihat semakin memburuk dengan jumlah penduduk terjejas terus meningkat kepada 37,322 orang setakat 8.00 pagi ini berbanding 34,849 orang pada pukul 8.00 malam tadi.Jawatankuasa Pengurusan Bencana Negeri (JPBN) memaklumkan ia susulan pertambahan 13 PPS menjadikan 238 PPS beroperasi di sembilan daerah setakat ini.Segamat kekal menjadi daerah paling teruk terjejas dengan 13,358 orang daripada 3,921 keluarga ditempatkan di PPS, diikuti Batu Pahat 7,368 orang daripada 2,136 keluarga; Kluang melibatkan 5,288 penduduk terjejas (1,534 keluarga) dan Kota Tinggi 3,292 orang (882 keluarga).Turut terjejas, Muar dengan 3,330 orang (969 keluarga); Tangkak 2,661 orang (754 keluarga); Johor Bahru dengan 699 orang (226 keluarga); Mersing 964 orang (280 keluarga) dan Pontian 362 orang (91 keluarga).Sebanyak 15 sungai di Segamat, Muar, Tangkak, Batu Pahat, Kluang dan Kota Tinggi turut melepasi paras bahaya, termasuk Sungai Muar di Lubuk Kepong (Segamat) yang merekodkan bacaan 20.50 meter (m); Sungai Batu Pahat di Empangan Bekok (Batu Pahat) 20.18m dan Sungai Endau di Kampung Contoh (Kluang) 15.63m.Di Pahang jumlah penduduk terjejas banjir yang dipindahkan terus meningkat dengan 2,317 orang yang ditempatkan di 22 PPS pagi ini berbanding 2,186 orang di 21 PPS pada malam tadi.Daerah Rompin kekal merekodkan jumlah penduduk terjejas tertinggi iaitu 1,905 orang diikuti Temerloh (254 orang), Pekan (106 orang), Bera (29 orang) dan Maran (13 orang).Sementara itu, 10 orang ditempatkan di sebuah PPS di Jerantut yang dibuka malam semalam atas faktor keselamatan ekoran kenaikan air Sungai Tekam dan Sungai Siam. Di Melaka, jumlah penduduk terjejas banjir juga meningkat daripada 204 orang (50 keluarga) pada 8.00 malam tadi, kepada 379 mangsa daripada 97 keluarga pagi ini.

Sekretariat JPBN dalam kenyataan memaklumkan satu lagi PPS dibuka di Jasin sekitar pukul 11.30 malam semalam berikutan berlakunya peningkatan penduduk terjejas banjir banjir menjadikan keseluruhan sebanyak enam PPS yang beroperasi di dua daerah tersebut.Selangor yang menjadi negeri terbaharu terjejas bencana itu, menyaksikan 107 penduduk terjejas banjir daripada 24 keluarga dipindahkan ke dua PPS di Sungai Buloh dan Kuala Selangor.Menurut Jawatankuasa Pengurusan dan Bencana Negeri Angkatan Pertahanan Awam Malaysia Selangor, PPS tersebut SK Merbau Sempak, Sungai Buloh dan Dewan Majlis Perbandaran Kuala Selangor (MPKS) Desa Coufield, Kuala Selangor.Sementara itu, di Negeri Sembilan, jumlah penduduk terjejas banjir terus berkurangan kepada 783 individu daripada 214 keluarga berbanding 867 individu daripada 235 keluarga di enam PPS setakat pagi ini.Jumlah penduduk terjejas banjir di Sarawak, juga kekal 14 orang daripada lima keluarga setakat pagi ini dan ditempatkan di PPS Komplek Sukan Julau.


Yang di-Pertuan Agong, Raja Permaisuri zahir takziah kepada keluarga mantan Presiden MCA

KUALA LUMPUR, 4 Mac - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan ucapan takziah kepada keluarga bekas Presiden MCA Tan Sri Lee San Choon yang meninggal dunia semalam.Turut menzahirkan ucapan takziah Raja Permaisuri Agong Tunku Hajah Azizah Aminah Maimunah Iskandariah. Menerusi hantaran di Faceboook Istana Negara, Al-Sultan Abdullah dan Tunku Azizah menzahirkan rasa sedih dengan pemergian Lee dan berharap seluruh keluarga mendiang sabar serta tabah menghadapi dugaan serta suasana sedih dan pilu itu. "Seri Paduka berdua menghargai jasa, khidmat dan bakti mendiang kepada masyarakat dan negara," menurut catatan itu. Mendiang Lee, 88, yang dilahirkan di Pekan, Pahang, pernah dilantik memegang beberapa portfolio menteri antaranya Menteri Buruh, Kerja Raya dan Kemudahan Awam dan Menteri Teknologi, Penyelidikan dan Penyelaras Kampung Baru.

Semasa hayatnya, mendiang pernah berkhidmat sebagai Presiden MCA bermula pada 1975 hingga bersara daripada arena politik pada tahun 1983 selain pernah memegang jawatan Ketua Pemuda MCA dan pernah dilantik sebagai Setiausaha Eksekutif Parti Perikatan.Di awal pembabitan dalam dunia politik, mendiang pernah bertanding pada Pilihan Raya Umum (PRU) bagi kerusi Parlimen Kluang Utara dan memenangi kawasan itu pada tahun 1959 dan ketika itu baru sahaja berumur 24 tahun.


Wanita warga emas korban keempat banjir di Johor

(Ketua Polis Johor, Datuk Kamarul Zaman Mamat bercakap pada sidang media mengenai keadaan terkini situasi banjir negeri Johor di Ibu Pejabat Polis Daerah Segamat/ Foto BERNAMA)

SEGAMAT, 4 Mac - Seorang wanita warga emas menjadi mangsa korban keempat akibat banjir di negeri Johor, petang semalam.  Menurut Ketua Polis Johor, Datuk Kamarul Zaman Mamat, mangsa ditemukan meninggal dunia dalam longkang di Batu Anam selepas dipercayai tergelincir.  Jelas beliau, mangsa dikenali sebagai A.Fatimah, 69 tahun, terdahulu telah ditempatkan di pusat pemindahan sementara (PPS) di kawasan berkenaan berikutan kediamannya antara yang terjejas banjir.  Namun mangsa dilaporkan telah keluar dari PPS tanpa pengetahuan sesiapa sebelum kehilangannya disedari jiran yang bertindak mencarinya.

(Lokasi kejadian mayat seorang wanita warga emas yang menjadi mangsa korban keempat banjir di Johor selepas ditemukan meninggal dunia di tepi longkang di Batu Anam/ Foto BERNAMA)

"Mangsa telah pun diletakkan di PPS walau bagaimanapun didapati tiada di PPS tersebut dan jirannya telah mencari dan menjumpai beliau telah meninggal dunia di tepi longkang, mungkin terjatuh dan sebagainya, siasatan kita akan teruskan" kata beliau dalam sidang media di Ibu Pejabat Polis Daerah Segamat, di sini.  Kejadian itu sekali gus merekodkan empat kematian akibat banjir di negeri itu dengan satu kes kematian di Kluang dan tiga kes kematian di Segamat.  Justeru, Kamarul Zaman mengingatkan semua penduduk terjejas banjir untuk patuh dengan arahan pihak berkuasa dan memaklumkan jika ingin pulang ke kediaman masing-masing bagi mengelak kejadian tidak diingini berlaku.


Inisiatif Payung Rahmah contoh terbaik bantu ringankan kos sara hidup

KUALA LUMPUR, 4 Mac - Inisiatif Payung Rahmah merupakan contoh terbaik kerjasama antara kerajaan dan pemain industri dalam membantu meringankan kos sara hidup golongan berpendapatan rendah.Jelas Menteri Perdagangan Dalam Negeri dan Kos Sara Hidup, Datuk Seri Salahuddin Ayub, inisiatif tersebut akan diperluaskan agar golongan B40 memperolehi manfaat setara sekali gus membuktikan keprihatinan kerajaan dalam menangani permasalahan rakyat."Dengan apa yang kita buat ini, walaupun kecil dan kerdil tetapi saya beriltizam untuk terus memfokuskan terutama kepada golongan yang memerlukan supaya mereka dapat hidup dalam negara kita dan kos sara hidup dapat kita tangani sebaik mungkin," kata beliau ketika ditemui selepas menjadi tetamu dalam program Naratif Khas di Angkasapuri, di sini malam tadi. Menerusi Program Menu Rahmah, penglibatan 1,142 premis kedai makan tidak termasuk premis makanan segera memeriahkan lagi pemilihan menu sedia ada yang ditawarkan.Tambahnya, Inisiatif Payung Rahmah akan diperluaskan ke sektor-sektor lain seperti sektor perbankan, insurans, kesihatan, tekstil dan pembinaan.

(Menteri Perdagangan Dalam Negeri dan Kos Sara Hidup, Datuk Seri Salahuddin Ayub ditemu bualBerita RTM selepas menjadi tetamu dalam program Naratif Khas di Angkasapuri)

Dalam pada itu, para pembekal bahan mentah disaran agar turut serta menjayakan Inisiatif Payung Rahmah bagi merancakkan lagi inisiatif itu di kalangan pemain industri makanan dan minuman di negara ini.Salahuddin berkata wujud keperluan untuk bekerjasama dengan pembekal bahan mentah bagi menjayakan program tersebut."Jadi, libat urus akan dibuat dengan pihak-pihak yang mengeluarkan, yang disebut sektor 'manufacturing' ini supaya kita dapat berbincang dengan mereka dan mereka juga dapat memberikan harga Rahmah kepada mana-mana peniaga, restoran, gerai yang menjayakan program menu Rahmah ini," kata beliau.Jelasnya, KPDN akan terus mengkaji pelbagai kaedah bagi membantu menangani kos sara hidup jangka panjang termasuk menjalin kerjasama dengan agensi dan kementerian lain.Terkini, Program Raya Rahmah menawarkan harga mampu milik yang bakal memanfaatkan golongan berpendapatan rendah sebagai persediaan menyambut Aidilfitri tidak lama lagi.


KUALA LUMPUR, 3 Mac- Seramai 50 kakitangan Radio Televisyen Malaysia (RTM) menyertai Program Jalinan Silaturahim Boling Bersama Ketua Pengarah Penyiaran 2.0 di ibu negara.Edisi pertama program itu yang bertujuan mengeratkan lagi hubungan kakitangan RTM dari setiap peringkat, dianjurkan pada tahun lalu ."Supaya kita berkenal-kenalan antara satu sama lain di peringkat atas sehingga peringkat bawahan. Sebelum ini bila kita bermesyuarat di peringkat atasan sahaja. Jadi adanya program seperti ini kita boleh berkenalan lebih dekat," kata Pengerusi Kelab Kebajikan dan Sukan Jabatan Penyiaran, Ismail Seman semasa menghadiri program itu di sini.Beliau bercakap dalam program tersebut di Kuala Lumpur. Turut hadir memberi sokongan ialah Ketua Pengarah Penyiaran, Suhaimi Sulaiman dan mantan Pengarah Bahagian Strategik, Abdullah Daud.Menurut Ismail, selain program tersebut pelbagai lagi aktiviti akan dianjurkan oleh Kelab Kebajikan dan Sukan Jabatan Penyiaran dalam masa terdekat.Ia bagi memastikan jalinan siltahurrahim sesama kakitangan RTM terus utuh. "Kelab akan fokus pada permainan lain yang dirasakan sesuai sebagai contoh acara futsal, badminton dan sebagainya," katanya.

(50 kakitangan RTM sertai Program Jalinan Silaturahim Boling Bersama Ketua Pengarah Penyiaran 2.0)


Khidmat anggota PDRM di negeri tidak terjejas banjir, sedia digerakkan - Saifuddin

KLUANG, 3 Mac- Anggota Polis Diraja Malaysia (PDRM) dari negeri tidak terlibat banjir sedia digerakkan ke lokasi bencana, jika terdapat keperluan.  Menteri Dalam Negeri, Datuk Seri Saifuddin Nasution Ismail berkata KDN ketika ini memiliki lebih 7,000 yang sedia dihantar ke Johor bagi operasi banjir.  Situasi banjir di Johor yang berskala besar pada ketika ini, memerlukan kekuatan tenaga petugas tambahan bagi kerja-kerja berkaitan semasa bencana.  Perkara itu juga diusulkan Menteri Besar, Datuk Onn Hafiz Ghazi kepada beliau.  "Kalau ada keperluan lain seumpama lori, trak muatan berat yang memudahkan operasi, kita akan usahakan. Itu komitmen kita.Perkara ini akan saya utarakan kepada Timbalan Perdana Menteri, Datuk Seri Dr Ahmad Zahid Hamidi sebagai sebagai Pengerusi Jawatankuasa Pengurusan Bencana untuk segera kita gerakkan," kata Saifuddin kepada pemberita RTM selepas melawat 174 penduduk terjejas yang ditempatkan di Pusat Pemindahan Sementara (PPS) Dewan Orang Ramai Kampung Melayu, di sini.

(Menteri Dalam Negeri, Datuk Seri Saifuddin Nasution Ismail menyantuni penduduk terjejasbanjir di PPS Dewan Orang Ramai Kampung Melayu/Foto FB Menteri)

Semasa lawatan, Datuk Seri Saifuddin meluangkan masa beramah mesra bersama penduduk terjejas serta menyampaikan bantuan makanan asas.


SUNGAI PETANI, 3 Mac- 40 buah rumah akan dibina bawah Inisiatif Perumahan Veteran Angkatan Tentera Malaysia (ATM) di seluruh negara, tahun ini. 170 rumah lagi akan dibaik pulih dengan peruntukan keseluruhan berjumlah RM5.7 juta. Ketua Pengarah Jabatan Hal Ehwal Veteran (JHEV) ATM, Mejar Jeneral Zambery Jefry Darus berkata tahun lalu pihaknya berjaya menyiapkan 31 buah rumah dan membaik pulih 152 rumah dengan peruntukan yang sama. Sehingga Mac tahun ini sebanyak 32 permohonan diterima.  11 daripadanya telah diluluskan manakala selebihnya masih dalam proses semakan.  "Secara puratanya permohonan yang kita terima 50 hingga 60 buah rumah tetapi kita melihat juga persimpangan antara projek rumah baharu dan juga baik pulih."Jadi kita menyasarkan 40 bina baharu. Kalau permohonan bina baharu itu kurang kita perbanyakkan, lihat balik permohonan untuk baik pulih," Zambery selepas Majlis Serahan Kunci Rumah Inisiatif Perumahan Veteran ATM peringkat negeri Kedah Tahun 2023, di Kg Tengah, Padang Temusu di sini.  Rumah ini, dilengkapi tiga bilik tidur, dua bilik air, ruang tamu, ruang dapur dan ruang makan.  Sebuah lagi rumah sama turut siap dibina di Kupang, Baling.

(Inisiatif perumahan veteran ATM: 40 rumah dibina, 70 dibaik pulih tahun ini)

"Saya banyak berterima kasih dan bersyukur kepada Allah. Memang selesa banyak, saya buat permohonan cukup cepat sampai kepada veteran (JHEV ATM), selang tiga empat hari mereka buat lawatan," luah penerima, Abd. Halim Salleh "Bersyukur dan berterima kasih kepada semua yang terlibat dalam pembinaan rumah makcik. Terima kasih tak terhinggalah. Mak cik ucap terima kasih itu sahaja ," kata seorang lagi penerima, Rahani Aziz. Melalui program tersebut, veteran ATM akan menerima dua peringkat bantuan iaitu pertama, subsidi bawah Skim Rumah Mesra Rakyat yang dikawal selia Suruhanjaya Perumahan Negara Berhad (SPNB) sebanyak RM20,000.Bagi peringkat kedua, bantuan perumahan JHEV ATM berjumlah RM65,000 di Semenanjung dan RM75,000 di Sabah dan Sarawak.  Manakala kos baik pulih rumah pula berjumlah RM17,000 seunit.


KUALA LUMPUR, 3 Mac- Ringgit ditutup rendah berbanding dolar AS kerana sentimen pasaran tempatan kekal lemah berikutan pendirian agresif Rizab Persekutuan (Fed) Amerika Syarikat.Pada 6.00 petang, ringgit jatuh kepada 4.4765/4780 berbanding dolar AS daripada 4.4730/4780 pada Khamis.Pengarah Urusan SPI Asset Management Stephen Innes berkata pegawai Fed telah memberi amaran bahawa kadar faedah yang lebih tinggi mungkin berlaku, menyebabkan lebih ramai pelabur memilih aset-aset yang lebih selamat.“Kita juga menyasikan lantunan kukuh dalam sektor perkhidmatan di China yang mana indeks pengurus pembelian perkhidmatan Caixin/S&P Global meningkat kepada 55.0 pada Februari daripada 52.9 pada Januari.“Bagaimanapun, ia diimbangi oleh data hasil 10 tahun Perbendaharaan AS yang lebih tinggi yang berada pada 4.06 peratus pada masa ini, menjadikan aset-aset Malaysia tidak menarik,” katanya.

Ringgit diniagakan kebanyakannya lebih rendah berbanding sekumpulan mata wang utama.Unit tempatan itu merosot berbanding yen Jepun kepada 3.2877/2890 daripada 3.2772/2813 semalam dan menurun berbanding pound Britain kepada 5.3642/3660 daripada 5.3546/3606, tetapi ia meningkat berbanding euro kepada 4.7487/7503 daripada 4.7539/7592 semalam.Sementara itu, ringgit juga kebanyakannya diniagakan lebih rendah berbanding beberapa mata wang Asean.Ia susut berbanding dolar Singapura kepada 3.3255/3269 daripada 3.3210/3252 semalam, jatuh berbanding baht Thailand kepada 12.8998/9105 daripada 12.8583/8789 dan menurun berbanding peso Filipina kepada 8.16/8.17 daripada 8.13/8.14.Bagaimanapun, ringgit meningkat berbanding rupiah Indonesia kepada 292.30/292.60 daripada 292.60/293.20 semalam. -BERNAMA

(Ringgit ditutup rendah berbanding dolar AS)


Sri Lanka naikkan kadar faedah untuk memenuhi keperluan bantuan IMF

COLOMBO, 3 Mac- Bank pusat Sri Lanka menaikkan kadar faedah dalam satu langkah yang tidak dijangka pada Jumaat, untuk membantu pengaturan Kemudahan Dana Lanjutan Tabung Kewangan Antarabangsa, katanya dalam satu kenyataan.Bank itu menaikkan kadar kemudahan deposit tetap dan kadar kemudahan pinjaman tetap sebanyak 100 mata asas setiap satu kepada 15.50% dan 16.50%, masing-masing.Negara itu sedang menunggu kelulusan pakej bantuan Dana Kewangan Antarabangsa (IMF) bernilai $2.9 bilion.Ekonomi negara pulau itu dihimpit krisis kewangan terburuk sejak kemerdekaan daripada Britain pada 1948, dengan pertumbuhan menguncup dianggarkan 9.2% tahun lepas.Keadaan inflasi mencecah pada 50% pada Februari."Terdapat beberapa perbezaan antara kakitangan CBSL dan IMF mengenai prospek inflasi," kata Bank Pusat Sri Lanka (CBSL) dalam kenyataannya.Tambahnya, "memandangkan keperluan untuk memenuhi semua 'tindakan terdahulu' untuk bergerak ke hadapan dengan memuktamadkan pengaturan Kemudahan Dana Lanjutan (EFF) IMF, Lembaga Monetari dan kakitangan IMF mencapai kata sepakat untuk menaikkan kadar faedah dasar."Sri Lanka menandatangani perjanjian awal dengan IMF September lalu untuk program $2.9 bilion, tetapi perlu menyusun semula hutangnya sebelum pengeluaran boleh dimulakan.Kenaikan cukai baru-baru ini, selaras dengan perbandingan antarabangsa dan diperlukan untuk membantu pemiutang mendapatkan semula keyakinan, kata IMF pada Khamis, menyokong usaha Sri Lanka untuk menghentikan program itu.- REUTERS


Agensi keselamatan dalam fasa siap siaga, berdepan situasi banjir - Saifuddin

SEGAMAT, 3 Mac- Lebih 7,000 anggota keselamatan pelbagai agensi bersiap siaga menghadapi bencana banjir di seluruh negara.  Menteri Dalam Negeri, Datuk Seri Saifuddin Nasution Ismail berkata aset menyelamat turut diselenggara untuk kegunaan apabila diperlukan. "Gabungan pasukan polis dan lain-lain agensi di bawah Kementerian Dalam Negeri (KDN) ini akan menjadikan kekuatan kita mencecah 7,000 anggota. Pastinya, arahan untuk siap siaga sudah dikeluarkan ia termasuk dengan penyelenggaraan aset menyelamat termasuk bot, kenderaan pacuan empat roda, lori dan pelbagai bentuk aset lain.Ini penting bagi memastikan kerja menyelamat nyawa ini berjalan lancar," kata Saifuddin kepada pemberita RTM selepas menyampaikan sumbangan pek makanan asas kepada keluarga pegawai dan anggota polis yang terjejas di Perumahan Polis IPD Segamat, Johor.

Dalam pada itu, beliau turut memohon kerjasama masyarakat yang terlibat banjir untuk berpindah apabila diarah berbuat demikian.  Ia bagi memastikan keselamatan penduduk terjamin dan mengelakkan kejadian tidak diingini berlaku.


Parlimen Bangi catat jumlah penduduk tertinggi, 691,900 orang - DOSM

KUALA LUMPUR, 3 Mac- Kawasan Parlimen Bangi mencatatkan jumlah penduduk tertinggi antara 222 kawasan Parlimen di Malaysia iaitu 691,900 orang, diikuti Parlimen Kota Raja dengan 526,400 orang dan Parlimen Subang sebanyak 481,100 orang.Ketua Perangkawan, Datuk Seri Dr Mohd Uzir Mahidin dalam kenyataan berkata kawasan parlimen berpopulasi paling padat ialah Wangsa Maju dengan jumlah populasi 13,224 orang bagi setiap satu kilometer persegi.Tambahnya, ia diikuti Pandan dengan kepadatan populasi 11,442 orang per kilometer persegi dan Jelutong dengan 11,361 orang.

(Ketua Perangkawan, Datuk Seri Dr Mohd Uzir Mahidin)

Bagi komposisi populasi mengikut kumpulan etnik utama, Setiu mempunyai 99.6 peratus penduduk Bumiputera tertinggi diikuti Hulu Terengganu (99.5 peratus) dan Jeli (99.4 peratus).Kumpulan etnik Cina tertinggi pula direkodkan di Kepong manakala etnik India terbanyak dicatatkan di Ipoh Barat. Kawasan Parlimen Putrajaya, Gua Musang dan Tumpat adalah tiga kawasan Parlimen di Malaysia yang merekodkan penduduk umur muda tertinggi.Pelbagai statistik terpilih di peringkat parlimen dan DUN yang terdiri daripada pelbagai maklumat asas termasuk penduduk, perumahan, guna tenaga, pendapatan isi rumah dan pendidikan.


Banjir: Rangkaian telekomunikasi fokus utama KKD

PUTRAJAYA, 3 Mac- Aspek rangkaian telekomunikasi merupakan fokus utama Kementerian Komunikasi dan Digital bagi memastikan mangsa di kawasan terjejas banjir tidak terlalu lama berhadapan dengan masalah telekomunikasi.Menterinya, Fahmi Fadzil berkata beliau mendapat laporan terdapat 90 menara telekomunikasi terjejas akibat banjir"Saya telah memberi penegasan kepada pihak Suruhanjaya Komunikasi dan Multimedia agar melihat stesen atau menara-menara yang telah terjejas."Setakat semalam, jumlahnya mencecah 90 tapi perlu segera dibaik pulih," kata Fahmi dalam sidang media pascamesyuarat Kabinet di sini.Menurutnya, pihak suruhanjya belum memberi maklum balas berhubung angka sebenar kerosakan yang perlu dibaik pulih.

(Fahmi yang juga jurucakap bagi Kerajaan Perpaduan pada sidang media selepas menghadiri Mesyuarat Kabinet/BERNAMA)


Sambutan Minggu Perpaduan akan dianjur pada Mei

PUTRAJAYA, 3 Mac- Sambutan Minggu Perpaduan peringkat Nasional akan berlangsung di Sarawak bermula Mei depan bagi memberi penekanan pentingnya aspek perpaduan dalam kalangan masyarakat.Menteri Komunikasi dan Digital Fahmi Fadzil berkata, perincian berhubung sambutan itu akan diumumkan oleh Menteri Perpaduan Datuk Aaron Ago Dagang tidak lama lagi.Sambutan tersebut adalah sebahagian daripada ikhtiar dan usaha Kerajaan Perpaduan yang mengutamakan elemen bersatu padu dalam kalangan masyarakat seterusnya penting bagi mewujudkan suasana stabil selain dapat menarik pelabur luar."Jemaah menteri telah bersetuju untuk mengadakan satu sambutan minggu perpaduan yang akan diadakan di Sarawak bermula 20 Mei ini," katanya dalam sidang media pasca Mesyuarat Kabinet di sini.Sambutan itu memberi tumpuan kepada pembangunan Masyarakat Madani sekaligus memperkukuh perpaduan yang lebih erat dalam kalangan masyarakat.


Tiada keperluan isytihar darurat bencana di Johor

(Fahmi yang juga jurucakap bagi Kerajaan Perpaduan pada sidang media selepas menghadiri Mesyuarat Kabinet)

PUTRAJAYA, 3 Mac- Mesyuarat Jemaah Menteri hari ini memutuskan tiada keperluan mengisytiharkan darurat di Johor berikutan kejadian banjir yang berlaku.Menteri Komunikasi dan Digital Fahmi Fadzil yang juga jurucakap Kerajaan Perpaduan berkata fokus kerajaan sekarang adalah membantu kerajaan negeri dengan menyalurkan bantuan sesegera yang boleh."Pada waktu ini pandangan jemaah menteri lebih ke arah apa yang boleh kita lakukan segera, sekarang yang diteliti ialah aset-aset kerajaan yang mampu kita kerahkan segera. "Timbalan Perdana Menteri, Datuk Seri Dr Ahmad Zahid Hamidi juga telah meninjau beberapa lokasi sekitar Johor semalan. Beliau telah melihat beberapa isu yang dibangkitkan segera dan telah diselesaikan dengan segera," kata Fahmi dalam sidang media pascamesyuarat Kabinet di sini.Tambah beliau, Perdana Menteri Datuk Seri Anwar Ibrahim turut mengumumkan untuk menyalurkan bantuan segera banjir berjumlah RM50 juta kepada negeri Johor bagi membantu mangsa banjir dan keperluan-keperluan segera.Keadaan banjir di Johor yang berlaku sejak Isnin lalu semakin buruk apabila jumlah mangsa banjir terus melonjak kepada lebih 30,000 penduduk dengan semua 10 daerah kini terjejas.

(Fahmi berkata tiada keperluan isytihar darurat bencana di Johor)


Semua menteri perlu teliti dan semak LKAN 2021

PUTRAJAYA, 3 Mac- Perdana Menteri Datuk Seri Anwar Ibrahim menegaskan kepada semua menteri perlu meneliti dan menyemak Laporan Ketua Audit Negara (LKAN) Tahun 2021 Siri 2, mengikut kementerian masing-masing dalam mesyuarat jemaah menteri hari ini.Menurut jurucakap Kerajaan Persekutuan yang juga Menteri Komunikasi dan Digital Fahmi Fadzil, "walaupun dapatan mungkin berkait isu sebelum ini, tetapi perkara yang dibangkitkan itu mesti diselesaikan segera. "Jadi ini antara penegasan bagi pihak Kementerian Komunikasi dan Digital (KKD) sebagai contoh teguran yang dibuat serta penegasan yang dibuat ketua audit negara berhubung Dana Kandungan Digital (DKD) yang sebelum ini bermasalah," katanya di sini.Bagaimanapun, Fahmi telah bertemu dengan Ketua Pegawai Eksekutif (CEO) Perbadanan Kemajuan Filem Nasional Malaysia (FINAS) dan pengurusan untuk meneliti permasalahan yang telah berlaku.Secara keseluruhan, LKAN yang dikeluarkan pada 16 Februari lepas menyatakan pelaksanaan aktiviti, projek dan program Kerajaan Persekutuan telah dilaksanakan mengikut objektif ditetapkan namun masih terdapat kelemahan seperti sasaran hasil pengeluaran dan keberhasilan yang ditetapkan tidak tercapai sepenuhnya.Datuk Seri Anwar Ibrahim juga telah mengarahkan Jemaah Menteri supaya mengambil serius dan meneliti setiap teguran LKAN tentang soal perbelanjaan, ketirisan yang tidak menepati syarat serta peraturan.


Akta FINAS dipinda?

PUTRAJAYA, 3 Mac- Akta Perbadanan Kemajuan Filem Nasional Malaysia (FINAS) berkemungkinan akan dipinda berikutan isu Dana Kandungan Digital (DKD) yang telah disuarakan oleh Ketua Audit Negara sebelum ini.Menteri Komunikasi dan Digital (KKD) Fahmi Fadzil berkata, terdapat ahli lembaga badan itu yang menerima geran serta manfaat daripada dana kerajaan yang menunjukkan berlakunya ketirisan dalam badan perfileman itu.Perbincangan akan dibuat untuk mendapatkan maklum balas dari pihak industri untuk meneliti pindaan yang bersesuaian. "Saya telah bertemu dengan Ketua pegawai Eksekutif (CEO) FINAS dan pihak pengurusan bagi meneliti apa yang telah berlaku."Saya dapati, mungkin Akta FINAS perlu dipinda kerana ada kekangan ataupun kelompongan yang mungkin diperbaiki. Perkara itu telah dibincangkan," katanya dalam sidang media pasca Mesyuarat Kabinet di sini.Dalam pada itu, Fahmi turut menyentuh isu berkait royalti pemuzik tempatan termasuk waris Allahyarham Tan Sri P.Ramlee.Jelasnya, satu sesi libat urus kan dibuat bersama Kementerian Perdagangan Dalam Negeri dan Kos Sara Hidup (KPDN) bagi membentuk satu jawatankuasa untuk meneliti aspek-aspek yang melibatkan bayaran royalti serta pembangunan industri muzik di negara ini.